Maamage Hithugai Radio Ah Oeh Loabin, Dharifulhu Feshi Dhathurah 12 Aharu! - Vaguthu\nމާމަގެ ހިތުގައި ރޭޑިއޯއަށް އޮތް ލޯބިން، ދަރިފުޅު ފެށި ދަތުރަށް 12 އަހަރު\nއެންމެ ލޯބިވާ މާމަގެ ބުނި ބުނުމަކަށް ދިވެހިރާއްޖޭގެ އަޑަށް ވަންނަން އޭނާ ބޭނުންވިއެވެ. ރޭޑިއޯއިން މާމަ ދަރިފުޅުގެ އަޑު އަހާލަން ކެއްމަދުވެފައި ހުރީ ނ. ހޮޅުދޫ، ހައްވާ އާދަމް އެވެ. އެ ފުރުސަތު ހައްވައަށް ލިބުނެވެ. މާމަ ދަރިފުޅުގެ އަޑު ނީވޭނަމަ ދަރިފުޅަށް ގުޅާ ވީގޮތް އޮޅުން ފިލުވައެވެ. މިގޮތަށް އަހަރުތަކެއް ދެމިގެން ދިޔައެވެ. އެހެންކަމުން ދިވެހިރާއްޖޭގެ އަޑުގައި މަސައްކަތް ކުރަމުންދާ ނ. ހޮޅުދޫ އަށް އުފަން ފާތިމަތު ހުދާގެ ވަޒީފާއާ މާމައާ އޮތީ ގުޅިލާމެހިފައެވެ.\nރޭޑިއޯގައި ޕްރެޒެންޓަރެއް އަދި ޕްރޮޑިއުސަރެއްގެ ގޮތުގައި މަސައްކަތް ކުރަމުންދާ ހުދާ އެތަނުގައި މަސައްކަތް ކުރަމުންދާތާ 13 ވަރަކަށް އަހަރުވަނީ އެވެ. ވަރުބަލި ކަމެއް ނެތި ފޫހިކަމެއް ނެތި ކުރަމުންދާ މަސައްކަތުގައި ހިތްހަމަ ޖެހުމާއި އުފާވެރި އެތައް ދުވަސްތަކެއް އެތަނުގައި ހޭދަކޮށްފިއެވެ.\nހުދާ ދިވެހި ރާއްޖޭގައި އަޑުގެ ޕްރޮގްރާމެއްގައި\n"އޭލެވެލް ނިންމިގޮތަށް ޖޮބްތަކަށް އެޕްލައި ކުރިއިރު، އެންމެ ފުރަތަމަ ދާން ބޭނުންވީ ފައިނޭންސް ކަންކަމަށް، އެއިރު އެޕްލައި ކުރީ ފިނޭންސް މިނިސްޓްރީއަށާއި، މީރާއަށާއި. އެކަމަކު އެއިރު އޭލެވެލް ނަތީޖާވެސް ނުވެސް ލިބޭ، ދެން އެ ދެތަނުން ނުވެސް ގުޅާ. ދެން އެޕްލައި ކުރީ އައިޖީއެމްއެޗްއަށާއި، އަޑަށް" ރޭޑިއޯގެ ވަޒީފާއަށް ކުރިމަތިލެވުނު ގޮތް ކިޔައިދެމުން ހުދާ ބުންޏެވެ.\nނަސީބު ދިމާކުރިގޮތުން، ހުދާއަށް ވަޒީފާ ލިބުނީ ދެ ތަނުން އެއްކޮށް ކަހަލަ ގޮތަކަށެވެ. އަޑަށް އެޕްލައި ކުރިއިރު، އެޕްލައި ކުރީ އޮންއެއާ އެނައުންސަރަކަށެވެ. ނަމަވެސް ފަހުން އެތަނުން އެދިގެން އޭނާ ބަދަލުވީ ޕްރޮޑިއުސަރަކަށެވެ. އޭގެ ކުރިން އޭނާއަށް އައިޖީއެމްއެޗްއިންވެސް އޮތީ ވަޒީފާ ލިބިފައެވެ. އެހެން ނަމަވެސް އޭނާ އަޑު ނެގީ ވަރަށް ގިނަ ކަންކަމަށް ބެލުމަށް ފަހު އެވެ. އޭނާ ފާހަގަކުރި ކަމަކީ އާއްމުކޮށް ކުރާ މަސައްކަތްތަކަށްވުރެ ތަފާތު މަސައްކަތެއް ކުރަން ޖެހުމެވެ. ދެވަނަ ކަމަކީ މާމައެވެ. މާމައަކީ ރޭޑިއޯ އަޑުއަހާ "ރޭޑިއޯ ދެކެ ހާއްސަ ލޯތްބެއް މާމަ ވުމަކީ" އަޑުގެ ވަޒީފާ އިހްތިޔާރުކުރަން ނިންމި ދެވަނަ ސަބަބެވެ.\n"ހުދާ މާމަ ވަރަށް އަޑު އަހާނެ، މާމަ ބުނާނެ އަޑު ކަހަލަ ތަނަކަށް ވަނީމަ، ރަށުގައި އެހެން އުޅޭއިރު އަޑުވެސް އިވޭނެ ނޫންހެއްޔޭ" މާމަގެ އުފާވެރި އިހްސާސްތައް ހިއްސާކުރަމުން ހުދާ ކިޔައިދިނެވެ.\nހުދާގެ ސްކޫލް ދައުރުގެ ހަނދާންތައް!\nހުދާ ގްރޭޑް9އާއި ހަމައަށް ކިޔެވީ ރަށުންނެވެ. އޭގެ ފަހުން އޭނާ ވަނީ މާލެ އައިސް އަހުމަދިއްޔާ ސްކޫލުން ކިޔަވަން ފަށާފައެވެ. އަހުމަދިއްޔާއިން ގްރޭޑް 10 ނިންމާފައި، އޭނާ ވަނީ ސީއެޗްއެސްސީއަށެވެ.\nސްކޫލް ދައުރުގެ ހަނދާންތައް ހިއްސާ ކުރަމުން ހުދާ ބުނީ، އޭނާއަކީ ސްކޫލް ދައުރުގައި އިތުރު ހަރަކާތްތަކުގައި ވަރަށް ބޮޑަށް އުޅޭ މީހެއް ކަމަށެވެ. އޭގެ ތެރެއިން އޭނާ އެންމެ ބޮޑަށް ހަނދާން ހުންނަނީ ލިޓިލްމެއިޑްސްގައި އާއި ގާލްގައިޑްގައި އުޅުނުއިރު، އައުޓިންތަކަށް ދާ ހަނދާނެވެ.\nއަދި ރަށު ސްކޫލަށް 50 އަހަރުން ފުރުން ފާހަގަކުރުމަށް ބޭއްވި ނެށުމުގެ ހަރަކާތްތަކުގައި ހުދާމެންގެ ޓީމާއެކު އުޅުނު ކުއްޖެއްގެ ކުއްލި މަރުގެ ހަނދާން އަދިވެސް ހުންނަ ކަމަށް ހުދާ ބުންޏެވެ. އެ ކުއްޖާއަކީ ވަރަށް ގާތްކޮށް އުޅުނު ކުއްޖެއްކަން ފާހަގަކުރަމުން ހުދާ ބުނީ، އެ ހަރަކާތުގައި ޖެހި ސަކަރާތާއި، އުޅުނު ގާތްކަން ވަރަށް ބޮޑަށް ހަނދާން ހުންނަ ކަމަށެވެ.\n"ހުދާ މެންނާއެއްކޮށް ވަރަށް ގާތްކޮށް އުޅުނު ކުއްޖަކު، ހުދާ ހަނދާންވަނީ އެކަންތަކަށްފަހު މާ ގިނަ ދުވަހެއް ނުވެ، އެ ކުއްޖާ ބަލިވީ، ދެން ކެންސަރު ޖެހިގެން އެ އެ ކުއްޖާ ނިޔާވީ. އެއީ އަދިވެސް ހުންނަ ވަރަށް ހިތާމަވެރި ހަނދާނެއް." ގްރޭޑް ފަހެއްގައި އުޅުނުއިރު ދިމާވި އެ ހާދިސާ ހިއްސާ ކުރަމުން ހުދާ ބުންޏެވެ.\nދިވެހިރާއްޖޭގެ އަޑުގެ ދިރިއުޅުން ކުރުކޮށް!\nހުދާ ދިވެހިރާއްޖޭގައި އަޑުގައި މަސައްކަތް ކުރާތާ 13 އަހަރު ވާން ކައިރިވެފައިވާއިރު، އެތަނުގައި ވަރަށް ގިނަ މަސައްކަތްތަކެއް ކުރެވިފައި ހުންނާނެކަން ޔަގީނެވެ.\nހުދާ ވަނީ ކޮންމެވެސް ވަރަކަށް އޭނާގެ ވަޒީފާގެ މަސައްކަތްތައް ރޭވިފައި އޮންނަގޮތް ކިޔައިދީފައެވެ. އެގޮތުން އޭނާ ހިއްސާ ކުރީ ކޮވިޑްގެ ކުރިން ވަޒީފާގެ ކަންކަން ދާ ގޮތެވެ. އޮފީހުގެ ރަސްމީ ޑިއުޓީ 8:00 ޖަހާއިރު ފެށެއެވެ. އަށް ގަޑިއިރުގެ ޑިއުޓީ އޮންނަ އޮފީހުގައި އިތުރު މަސައްކަތްތައް ހުންނަމަ، މަސައްކަތްތައް ދިގުދެމިގެން ދެއެވެ. ބައެއް ފަހަރު އެގޮތަށް 12 ގަޑިއިރު 13 ގަޑިއިރަށް ދާއިރު، ޕްރޮގްރާމްތައް ހުށަހެޅުމާއި، ޕްރޮޑިއުސް ކުރުމާއި، އަދި އެނޫންވެސް މަސައްކަތްތައް ކުރަން ޖެހެއެވެ.\nއާއްމުގޮތެއްގައި ވަޒީފާގެ ދުވަސްތައް "ލުއިކޮށް" ދިޔަ ނަމަވެސް ރޯދަ މަހަކީ ވަރަށް ބުރަކޮށް ދާ މަހެއްގެ ގޮތުގައި އޭނާ ފާހަގަކުރިއެވެ.\nހުދާ އަޑުގައި ކުރި އޭނާގެ އަމިއްލަ ފުރަތަމަ މަސައްކަތަކީ 2008 ވަނަ އަހަރު އޭނާ ހެދި ކުޑަކުދިންނަށް ހާއްސަ ލައިވް ޕްރޮގްރާމެކެވެ. އެ އަހަރަކީ އޭނާ އަޑަށް ވަން އަހަރުވެސް މެއެވެ. އެ ޕްރޮގްރާމަށް ކިޔަނީ ވިސްނާފައި ޖަވާބުދީ އެވެ. އޭގެ ފަހުން އޭނާ ވަނީ ފާހަގަކުރާ ދުވަސްތަކާއި ރޯދަ މަސް ފަދަ މަސްމަހުގައިވެސް ހާއްސަ ޕްރޮގްރާމްތައް އުފައްދާ އަދި ގެނެސްދީފައެވެ. އެގޮތުން އޭނާއަށް 100 އަށްވުރެ ގިނަ ސިލްސިލާ ހެދިފައި ހުންނާނެ ކަމަށް ހުދާ ބުންޏެވެ.\nހުދާ "ވަގުތު"އާ ހިއްސާ ކުރި ފޮޓޯތަކަށް ބަލާއިރު، އޭނާ ވަނީ ރާއްޖޭގެ ރައީސުންނާއި އަދި ކުރީގެ މިނިސްޓަރުންނާއި އިންޓަވިއު ނަގާފައެވެ. އެކި އިވެންޓްތަކުގައި ނަގާފައިވާ ފޮޓޯތަކަށް ބަލާއިރު، ކުރީގެ ރައީސް މައުމޫން އަބްދުލްގައްޔޫމާއި، ރައީސް އިބްރާހިމް މުހައްމަދު ޞާލިހާއި އަދިވެސް ސިޔާސީ ބައެއް ބޭފުޅުންނާއި އޭނާ އިންޓަވިއުކޮށްފައި އެބަހުއްޓެވެ.\nހުދާ މައިޒާން އަލިބެ އާއި އިންޓަވިއު ކުރަނީ\nހުދާ ބުނީ، އޭނާ މިހާރު އާއްމުކޮށް ހުށަހަޅަނީ އެންޓަޓެއިންމެންޓް ދާއިރާގެ ޝޯވތަކެވެ. އޭނާ އެ ދާއިރާއިން ކުރެވުނު އެންމެ ފާހަގަކޮށްލެވޭ މަސައްކަތަކަކީ އޭނާ ހެދި ކުޑަކުދިންނަށް ހާއްސަ ވާހަކަ ކިޔުމުގެ މުބާރާތެވެ. އޭގެ އަށް މުބާރާތް ކުރިއަށް ގެންގޮސްފައި ވެއެވެ. އަދި މިހާރު އޭނާ ދަނީ ދުނިޔޭގެ މުނިފޫހިފިލުވުމުގެ ދާއިރާއަށް ހާއްސަކޮށްގެން ޕްރޮގްރާމެއް ގެނެސްދެމުންނެވެ. މީގެ އިތުރުން އޭނާ ދަނީ އިޖްތިމާއީ ބައެއް މައްސަލަތަކާއި ގުޅުން ހުރި ޕްރޮގްރާމްތައްވެސް ހުށަހަޅަމުންނެވެ.\nހުދާ ރައީސް މައުމޫނާއި އިންޓަވިއު ކުރަނީ\nހުދާ ބުނީ، އޭނާ ދާއިރާގައި ކުރެވުނު އެންމެ ފާހަގަކޮށްލެވޭ މަސައްކަތަކީ އަޑުގެ 54 ވަނަ އަހަރީ ދުވަހާއި ގުޅުވައިގެން ހެދި ހިދުމަތުގެ ރަން ހަނދާން ޕްރޮގްރާމެވެ. އެއީ ހޮޅުދޫ އަބްދުﷲއަށް ހާއްސަކޮށް ހެދި ޕްރޮގްރާމެކެވެ.\nމާމަ އާއި ދިވެހިރާއްޖޭގެ އަޑާއި ހާއްސަ ގުޅުމެއް!\nހުދާގެ މާމައަކީ ދިވެހިރާއްޖޭގެ އަޑާއި ވަރަށް ހާއްސަ ގުޅުމެއް ވާ ފަރާތެކެވެ. މާމައަކީ ވަރަށް ބޮޑަށް ރޭޑިއޯއަށް ފަރިތަ މީހެކެވެ. ވަރަށް ގިނައިން ރޭޑިއޯ އަޑު އަހާނެ އެވެ. އަދި ހުދާގެ އަޑު ނީވޭނަމަ ހުދާގެ މާމަ ގުޅާފައިވެސް އޭނާ ކައިރިން އަހައެވެ.\nހުދާ މާމަ 2019 އަހަރު ވަނީ ނިޔާވެފައެވެ. ނިޔާވި ދުވަސްވަރަކީ އޭއެމް ޗެނަލް ކެނޑިފައި އޮތް ދުވަސް ވަރެކެވެ.\n"މާމަ ނިޔާވިއިރު، ރޭޑިއޯގެ އޭއެމް ޗެނަލް ހުރީ މެދުކެނޑިފައި، ވަރަށް ގިނައިން ރޭޑިއޯ އަޑުއަހާނެ، ދެން އަޑު ނީވެންޏާވެސް ބުނާނެ އަޑު ނީވެއޭ، ޗުއްޓީގަހޭވެސް. އެއިރުގައި އެ މެދުކެނޑުނުއިރުވެސް ހަފްތާއަކު އެއްފަހަރު ނޫނީ ދުވާލަކު އެއްފަހަރު ގޮތަކަށް ގުޅާލާނެ ކޮން އިރަކުތޯ އަޑު ލިބެނީ، ހަމައެކަނި އެ އަހާނެ ސުވާލަކީވެސް، ކޮބާ ދަރިފުޅާ ކޮން އިރަކު އަޑުލިބެނީ، އާ އެހެންވީމަ ދެން ބާއްވާލަނީ އިނގޭ. ނަސީބު ދެރަކަމުން އަޑު ލިބުނުއިރު މާމައެއް ނެތް" މާމަ ވަކިވެދިއުމުގެ ހިތާމަ އާކުރަމުން ހުދާ ބުންޏެވެ.\nނުކުންނަން ބޭނުންވަނީ ފައިނޭންސް ދާއިރާއަށް!\nއޭނާ އެންމެ ބޮޑަށް ބޭނުންވަނީ ފައިނޭންސް ދާއިރާއިން ކުރިއަށްދާށެވެ. އެގޮތުން މިހާރުވެސް އެ ދާއިރާއިން އޭނާ ދަނީ އިސްލާމިކް ޔުނިވާސިޓީން އިސްލާމިކް ބޭންކިންގ އެންޑް ފައިނޭންސް ދާއިރާއިން ޑިގްރީ އަށް ކިޔަވަމުންނެވެ.\nއަޑުން ހުދާގެ އަޑު ކެނޑިއްޖެނަމަ މާލީ ދާއިރާގެ ވަޒީފާއަކުން އޭނާގެ "އަޑު" އިވެމުން ދާނެ ކަމަށް އުއްމީދު ކުރެވެއެވެ.\nހުދާ، ރިޒްމީ އަދި އާތިފާ\nހުދާގެ ހާާއްސަ ޝުކުރުގެ ލިސްޓް!\n"ހާއްސަ ޝުކުރު އާއިލާ ހާއްސަކޮށް މަންމަ އެންޑް ދައްތަ. ދެން އޮފީހުގައި އެކީގައި މަސައްކަތްކުރި އެންމެން. ހާއްސަކޮށް އެންމެ ފުރަތަމަ ބޮސް ހަފްޒާއްތަ. މިއަދު މިހިސާބަށް އައުމުގައި ކުރެވުނު ބޮޑެތި މަސައްކަތްތައް ބޮޑު ރޯލެއް ކުޅޭނެ. އިތުބާރުކޮށްފައި އެކަންކަން ހަވާލު ކުރީތީ މިހާރުގެ ބޮސް ނަސްރުއަށް. ދެން ރިޒްމީ އަދި އާތިފާއަށް. ފެށިގެން އައި ދުވަސްވަރު ވަރަށް ގިނަ ކަން ކަން ބުނެދިން. ޖުމްލަކޮށް ހުރިހާ އެންމެން. ދެން ހުދާގެ މަސައްކަތް ބަލައިގަތް ލޮބުވެތި އެހުންތެރިން"\nވަރަށް ޒުވާން އުމުރުގައި ފެށި މަސައްކަތުން ހުދާ ވަނީ ރޭޑިއޯގެ އެހުންތެރިންގެ ލޯތްބާއި އިހްތިރާމް ހޯދާފައެވެ. އޭނާގެ ކާމިޔާބީގެ އަސްލަކީ ކެރިގެން ކުރި ބުރަ މަސައްކަތެވެ.\nމެއި 18, 2021 10:18\nހުދާ އާއ އި ދެ އަންބަށް އިންނަށް ބޭނުން.\nކޮބާ މީހަކާ އިންނަނީ ކޮންއިރަކުތަ އޭރުންދޯ ހުރިހާކަމެއް ފުރިހަމަވާނީ\nމެއި 19, 2021 20:01\nhOdi kaamiyaabeh marhabaަ


ފުވައްމުލަކު އައު އިންޖިނުގޭގެ އަމަލީ މަސައްކަތް އަންނަ ހަފުތާގައި ފަށަނީ – Mikal News\nފުވައްމުލަކު އައު އިންޖިނުގޭގެ އަމަލީ މަސައްކަތް އަންނަ ހަފުތާގައި ފަށަނީ\nފެނަކަ ފުވައްމުލައް އިންޖީނުގޭގައި ސްކޫލް ކުދިން ތަޖުރިބާ ހާސިލުކުރުމުގައި\nފުވައްމުލަކުގެ އައު އިންޖީނުގޭގެ އަމަލީ މަސައްކަތް އަންނަ ހަފުތާގައި ކުރުމަށް ރައީސް އިބްރާހިމް މުހައްމަދު ސޯލިހު އެދިވަޑަގެންފައިވާ ކަމަށް ފެނަކަ ކޮޕަރޭޝަނގެ މެނޭޖިން ޑިރެކްޓަރ އަހުމަދު ސައިދު ވިދާޅުވއެއްޖެއެވެ.\nމިއަދު އައްޑޫ ސިޓީގައި ބޭއްވި ރަސްމިއްޔާތެއްގައި އެމްޑީ ސައީދު ވިދާޅުވީ އިންޖީނުގެ ބަދަލުކުރުމުގެ މަސައްކަތަށް ކޮންޓްރެކްޓަރެއް ހަމަޖެހިފައިވާ ކަމަށެވެ. އަދި އައު އިންޖީނުގެއަށް ބަދަލުވުމުގެ މަސައްކަތް އަވަސްކުރުމަށް ރައީސް ސޯލިހު ވިދާޅުވެފައިވާ ކަމަށެވެ.\nފުވައްމުލައް ސިޓީގެ އައު އިންޖީނުގެ އަޅާ ސަރަހައްދު\nފެނަކަ ކޯޕަރޭޝަނުން ހާމަކުރައްވާ ގޮތުގައި ފުވައްމުލައް ސިޓީގެ އައު އިންޖީނުގޭގެ މަސައްކަތް ނިމޭއިރު ހުންނާނީ އިންޖީނުގެިއން ޚިދުމަތް ދޭވޭ ވަރަށް ްތައްޔާރުކުރެވިފައި ކަމަށެވެ. އެގޮތުން އިންޖީނުތައް ބަހައްޓާނެ ޖާގަތައް އެކަމަށް ޚާއްސަ ކުރިެވިފައިވާ ގޮތައް ތައްޔާރުކުރެވި، ކަރަންޓް ގުލުމަ ސްބޭނުންވާ އިކްއިޕްމެންޓްތައް ބެހެއްޓިފައި ހުންނާނެކަމަށެވެ.\nފުވައްމުލަކުގެ ކަރަންޓުގެ ނެޓްވޯކް އަޕްގްރޭޑްކުރުމުގެ މަސައްކަތް ކުރިޔަށްގެންދާތާ ދުވަސްގަނޑެއް ވެއްޖެއެވެ. އެގޮތުން އައު ހައިވޯލްޓޭޖް ކޭބަލް އެޅުމާއި، ހައިކެޕޭސިޓީ ޑިސްޓްރިބިއުޝަން ފޮށިތައް ބެއްޓުމާއި އައު ޓްރާންސްފޯމަރުތައް ނެޓްވޯކާއި ގުޅުމުގެ މަސައްކަތް އަންނަނީ ކުރަމުންނެވެ.\nފުވައްމުލަކުގެ އައު އިންޖީނުގެ އެޅުުމަށް ހަމަޖެހިފައި ވަނީ ދޫނޑިގަމު އަވަށުން ރޯޔަލް ރެސްޓޯރަންޓް ހިސާބުގައެވެ. އިންޖީނުގެ އެޅުމަށް ފުވައްމުލައް ސިޓީ ކައުންސިލުން ވަނީ 80 ހާސް އަކަފޫޓްގެ ބިމެއް ފެނަކަ ކޯޕަރޭޝަނާއި ހަވާލޮކޮށްފައެވެ.\nފުވަައްމުލައް ސިޓީ މިހާރު ހުރި އިންޖީނުގޭގެ ޖާގައިގެ ދަތިކަން ވަނީ ބޮޑުވެ ބައެއް އިންޖިނުތައް ބަހައްޓނެ ހިޔަލެއް ހަދާނެ ޖާގަވެސް ނެތިފައިވާކަމަށް މައުލޫމާތު ލިބެއެވެ. އަދި އެއިންޖީނުގެ ހުރީ ރަަށުގެ މެދުތެރޭގައި އާއްމުން ދިރިއުޅޭ ސަރަހައދުގައި ކަމަށްވުމުން އަޑު ގަދަވމާއި ބިން ގުޑާކަމަށް ބުނެ އެހިސާބުގެ މީހުން އަންނަނީ ކަންބޮޑުވުން ފާޅުކުރަމުންނެވެ.\nގުޅުންހުރި މައުލޫތައް:ފުވައްމުލަކު އިންޖީނުގެ\nއިންސާނުންނަށް ނުރައްކާތެރި ކެމިކަލެއް އެކުލެވޭ ޖެނޭޓަރު ފުވައްމުލަކު އިންޖީނުގޭގައި


Almonds: Agu bodu adhi Faidhaa ves ehaa bodu\nއާމަންޑް: އަގުބޮޑު އަދި ފައިދާވެސް އެހާ ބޮޑު\nދުނިޔޭގެ ބާޒާރަށް ނެރޭ އާމަންޑްގެ 82 ޕަސެންޓް އުފައްދަނީ އެމެރިކާގެ ކެލިފޯނިއާގަ އެވެ. އާމަންޑްގެ މި ވިޔަފާރިން އެކަނި ވެސް ކެލިފޯނިއާގެ ދަނޑުވެރިކަމަށް އަހަރެއްގެ މައްޗަށް ތިން ބިލިއަން ޑޮލަރު ވަދެ އެވެ. އާމަންޑަކީ އަގުބޮޑު، އަދި އެހާމެ ފައިދާވެސް ބޮޑު އެއްޗެކެވެ.\nއާމަންޑްގައި ވިޓަމިންސް އާއި މިނެރަލްސް އާއި ޕްރޮޓީން އަދި ފައިބާގެ ޖާދޫ ވަރަށް ވެސް ބޮޑެވެ.\nމިސާލަކަށް ދުވާލެއްގެ މައްޗަށް ހަށިގަނޑަށް ބޭނުންވާ ޕްރޮޓީން7ގެ މިންވަރު، އާމަންޑްގެ ގޮށްމުށަކުން ފުއްދާލެވޭ ކަމަށް ތަޖުރިބާކާރުން ބުނެ އެވެ.\nއެންމެ މަތީ ފެންވަރުގެ ޕްރޮޓީން އާއި މެގްނީޒިއަމް އަދި ކޮޕާ އާއި ވިޓަމިން އީ މީގައި ގިނަ މިންވަރަކަށް ހިމެނެ އެވެ.\nއޭގައި ހިމެނޭ ވިޓަމިން ބީ2 އާއި ވިޓަމިން އީ އަދި މެގްނީޒިއަމް އާއި ޒިންކް ފަދަ މާއްދާތަކަކީ ހިތާއި މީހާގެ މޫޑްގެ ރަހަ ހެޔޮވަރުކޮށްދޭ މުހިންމު މާއްދާތަކެވެ. މިސާލަކަށް މެގްނީޒިއަމް އަކީ ހާޓް އެޓޭކާއި އާދަޔާހިލާފަށް ކަންބޮޑުވުން ފަދަ މައްސަލަތައް ފިނިކޮށް ލުއެއް ހޯދުމަށް މަސައްކަތްކުރާ ހާއްސަ އެޖެންޓެކެވެ.\nތަޖުރިބާކާރުން ބުނާ ގޮތުން ހަށިގަނޑުގެ ކޮލެސްޓްރޯލް ލެވެލް ދަށްކުރުމަށް ވެސް އާމަންޑްހާ މޮޅު އެއްޗެއް ނެތެވެ. ކޮލެސްޓްރޯލް ދަށްކޮށް ހިތުގެ ބަލިތަކާ ދެކޮޅަށް ހަރަކާތްތެރިވުމަށް ބޭނުންވާ ވިޓަމިން އީ ގިނަ އަދަދަކަށް އޭގައި ހިމެނުމަކީ ވެސް ގަވާއިދުން އާމަންޑް ކާ މީހުންނަށް އޮތް ހިތްފަސޭހަ އެކެވެ.\nމިއިން ލިއްބައިދޭ މެގްނީޒިއަމްގެ ރޯލަކީ އާޓް އެޓޭކްގެ ބިރު ކުޑަކޮށްދޭ ކަމެކެވެ. މެގްނީޒިއަމް ހަރަކާތްތެރިވަނީ ލޭގެ ހިމަ އަދި ބޮޑެތި ނާރުތަކުގެ ހިނގުން ފަސޭހަކޮށް އޮމާންކުރުމަށެވެ.\nއާންމުކޮށް ގިނައިން ކެއުމަށް އާދަވެފައިވާ މީހަކު އޭނާގެ ކެއުން މަދުކޮށް، ކެއުމުން މަދުކުރި ބައި އާމަންޑްގެ މިންވަރަކުން ފުއްދާލާ ނަމަ އެމީހަކަށް ފަލަވުމުގެ ބިރެއް ނެތެވެ. މީގައި ހިމެނޭ ފައިބާ އާއި ޕްރޮޓީން އަދި ފެޓްގެ ބާވަތްތަކަކީ ގިނައިން ކާހިތްވާ މީހާގެ އެ އާދަ ކަނޑުވާލަދެވޭ ވަރުގެ ޕެކޭޖެކެވެ.\nހާއްސަކޮށް މީގައި ހިމެނޭ މެގްނީޒަމްގެ ރޯލު ވަރަށް ވެސް މުހިންމެވެ. އެއީ ހަށިގަނޑުގެ ބްލަޑް ޝުގާގެ މިންވަރު ކޮންޓްރޯލްކުރުމުގައި ފާހަގަކޮށްލެވޭ މާއްދާއެކެވެ. ބްލަޑް ޝުގާ ހަމައިން ނެއްޓިގެން ދާ ހިސާބަކީ އާދަޔާހިލާފަށް ގިނައިން ކާ ހިތްވާ ސަބަބެވެ.\nއެހެން ފައިދާތަކަށް ބަލާއިރު އާމަންޑްގައި ހިމެނޭ ފޮސްފަރަސް އަކީ ހަށިގަނޑުގެ ކަށިތައް އަދި ދަތްތައް ވަރުގަދަކޮށް ދިނުމަށް މުހިންމު މާއްދާއެކެވެ. ސިކުނޑީގެ ތާޒާކަން އިތުރުކޮށް ނާރުތަކާ ގުޅޭ ބަލިތަކަށް ވެސް ފަސޭހައެކެވެ. ހަމުގެ ބަލިތަކާއި ކެންސަރާ ދެކޮޅަށް ވެސް މުހިންމެވެ. ބަލިވެ އިންނަ އަންހެން މީހާ ވެސް އެތައް ފައިދާއެއް ލިއްބައިދޭ އެއްޗެކެވެ.\nއާމަންޑްގެ މަގްބޫލުކަން ބޮޑުވެފައިވާއިރު މީގެ ވަރަށް ގިނަ ވައްތަރުތައް ފިހާރަތަކުން ލިބެން އެބަހުއްޓެވެ. ލޮނުލީ އާމަންޑާއި ރޯސްކުރި އާމަންޑާއި ސީދާ ރޯ އާމަންޑް ވެސް ލިބެން އެބަހުއްޓެވެ. އަވީލައިގެން ހިއްކާފައި ހުންނަ އާމަންޑާއި އާދައިގެ ރޯ އާމަންޑްގައި އެއް ވަރަކަށް ކެލޮރީސް ހިމެނޭއިރު ތެލުގައި ރޯސްކުރާ އާމަންޑް ވަރަށް ވެސް ތަފާތެވެ.\nމިފަދަ ސަބަބުތަކާ ހެދި ތަޖުރިބާކާރުން ބުނަނީ އާމަންޑްގެ ހަގީގީ ފައިދާ ހޯދަން ބޭނުން ނަމަ ރޯ އާމަންޑަށް ސަމާލުކަންދޭށެވެ.


Spanish LaLiga: Dembele ge molhu kulhumaaeku Barca molhuvejje\nސްޕެނިޝް ލަލީގާ: ޑެމްބެލޭގެ މޮޅު ކުޅުމާއެކު ބާސާ މޮޅުވެއްޖެ\nިޔަރެއާލްއާ ދެކޮޅަށް ކުޅުނު މެޗުން ބާސާ މޮޅުވީ 5-1 ގެ ތަފާތު ބޮޑު ނަތީޖާއަކުން\nކ. މާލެ 10 މެއި 2018 | ބުރާސްފަތި 19:21 1,808\nޑެމްބެލޭ އޭނާގެ ދެވަނަ ލަނޑު ޖަހަނީ - ގެޓީ އިމޭޖާސް\nސްޕެނިޝް ލަލީގާގައި ބާސެލޯނާ ކުޅުނު މެޗުގައި ފްރާންސްގެ ޒުވާން ފޯވާޑް އުސްމާން ޑެމްބެލޭ ދެއްކި މޮޅު ކުޅުމާއެކު އެ ޓީމު މޮޅުވެއްޖެއެވެ.\nއަމިއްލަ ދަނޑުގައި ވިޔަރެއާލްއާ ދެކޮޅަށް ކުޅުނު މެޗުން ބާސާ މޮޅުވީ 5-1 ގެ ތަފާތު ބޮޑު ނަތީޖާއަކުންނެވެ. މި މެޗާއި ބާސާއިން ކުރިމަތިލީ ސްޕެނިޝް ލަލީގާގެ ތަށި ޔަގީން ކުރުމަށްފަހުއެވެ. ހަމައެހެންމެ ވިޔަރެއާލް ނުކުތީ ޔުއެފާ ޔުރޮޕާ ލީގުގެ ޖާގައެއްގެ އުއްމީދު ދެމެހެއްޓުމަށެވެ.\nމި މެޗުގައި ބާސާގެ ކުޅުންތެރިންގެ ފަރާތުން ތަފާތު މޮޅު ކުޅުމެއް ފެނިގެންދިޔައިރު އެ ޓީމުން ވަނީ ލަނޑު ޖެހުމަށް ހުސް ގިނަ ފުރުސަތުތަކެއް ތަނަވަސްކޮށްފައެވެ. ވިޔަރެއާލްގެ ގޯލު މެޗުގެ 11 ވަނަ މިނެޓުގައި ބާސާއަށް ހުޅުވާލަދިނީ ފިލިޕޭ ކުޓީނިއޯއެވެ. މި ލަނޑަކީ ވިޔަރެއާލްގެ ކީޕަރު ދިފާއުކުރި ބޯޅައެއް ކުޅުމުގެ ތެރެއަށް އެނބުރި އައުމުން އޭނާ ޖެހި ލަނޑެކެވެ. ބާސާގެ ދެވަނަ ލަނޑު އޭގެ ހަތަރު މިނެޓު ފަހުން ލޫކަސް ޑިންޔޭ ތަނަވަސްކޮށްދިން ފުރުސަތަކުން ޖަހައިދިނީ ޕައުލީނިއޯއެވެ. އެ ޓީމުގެ ތިންވަނަ ލަނޑު ފުރަތަމަ ހާފުގެ އެންމެ ފަހު މިނެޓުގައި އިނިއެސްޓާގެ އެހީތެރިކަމާއެކު ޖަހައިދިނީ ލިއޮނެލް މެސީއެވެ.\nތިން ލަނޑުގެ ލީޑެއްގައި އޮވެ ބާސާއިން ފުރަތަމަ ހާފު ނިންމާލިއިރު ދެވަނަ ހާފުގައި ވިޔަރެއާލްއިން ވަނީ އެ ޓީމުގެ ކުޅުން ރަނގަޅުކޮށްފައެވެ. ނަތީޖާއެއްގެ ގޮތުން މެޗުގެ 54 ވަނަ މިނެޓުގައި ނިކޮލައި ސަންސޯނޭ ވަނީ އެ ޓީމަށް ލަނޑެއް ޖަހައިދީ ނަތީޖާގެ ފަރަގު ކުޑަކޮށްދީފައެވެ. މި ލަނޑަށްފަހު ބާސާގެ ކުޅުން ވަރުގަދަކުރިއިރު އެ ޓީމުގެ ހަތަރު ވަނަ ލަނޑު އިވާން ރަކިޓިޗް ތަނަވަސްކޮށްދިން ފުރުސަތަކުން ޖަހައިދިނީ އުސްމާން ޑެމްބެލޭއެވެ. ބާސާގެ ފަސްވަނަ ލަނޑު މެޗުގެ އިތުރު ވަގުތުގެ ތެރޭގައި ޖަހައިދިނީ ވެސް ޑެމްބެލޭއެވެ.\nމި މެޗުގައި ޖެހި ލަނޑާއެކު މެސީ ވަނީ މި ސީޒަނުގެ މިހާތަނަށް ލަލީގާގައި 34 ލަނޑު ޖަހާފައެވެ. މި އަދަދަށް ޔޫރަޕުގެ ގަދަ ފަސް ލީގުގައި ކުޅެމުން އަންނަ އެހެން އެއްވެސް ކުޅުންތެރިޔަކަށް ލަނޑު ޖެހިފައެއް ނުވެއެވެ. މި ސީޒަނުގެ ލަލީގާގައި މިހާތަނަށް ކުޅުނު އެއްވެސް މެޗަކުން ބާސާ ބަލިވެފައިނުވާއިރު އެ ޓީމުން މަސައްކަތްކުރަމުންދަނީ އެއްވެސް މެޗަކުން ބަލިނުވެ ލަލީގާ ކާމިޔާބުކުރާ ފުރަތަމަ ޓީމަށް ވުމަށެވެ.\nކުޅުނު 36 މެޗުން ލިބުނު 90 ޕޮއިންޓާއެކު އެއްވަނައިގައި ބާސާ އޮތްއިރު ވިޔަރެއާލް އޮތީ ކުޅުނު 36 މެޗުން ލިބުނު 57 ޕޮއިންޓާއެކު ތާވަލުގެ ހަވަނައިގައެވެ.


Everest sarahadhhugai effaharu beynun koffai ukaalevey plastic manaa koffi – adduLIVE\nLast Updated: January 21, 15:04\nއެވެރެސްޓް ސަރަހައްދުގައި އެއްފަހަރު ބޭނުންކޮށްފައި އުކާލެވޭ ޕްލާސްޓިކް މަނާ ކޮށްފި\nAug 24, 2019, 11:44 އަމީރާ\nނޭޕާލްގެ މައުންޓް އެވެރެސްޓް ސަރަހައްދުގައި އެއްފަހަރު ބޭނުންކޮށްފައި އުކާލެވޭ ޕްލާސްޓިކް ގެންގުޅުން މަނާކޮށްފިއެވެ. މިގޮތަށް ނިންމާފައިވަނީ އެވަރެސްޓަށް އަރަން ދާ ފަރާތްތަކުން އެތަނަށް ގޮސް އެތަނަށް އުކާލާ ޕްލާސްޓިކް މަދުކުރުމުގެ ގޮތުންނެވެ.\nޖެނުއަރީ 2020 އިން ކުމްބޫ ޕަސަންގ ލަމޫ މުނިސިޕަލްޓީގައި އަމަލު ކުރަން ފެށޭ މިޤަވައިދުގެ ދަށުން 30 މައިކްރޮންސް އަށްވުރެ ކުޑަ ހުރިހާ ޕްލާސްޓިކަކާއި ހުރިހާ ވައްތަރެއްގެ ޕްލާސްޓިކް ފެންފުޅި އެސަރަހައްދުގައި ގެންގުޅުން މަނާވާނެއެވެ. ނަމަވެސް އަދި މި ޤަވާއިދާއި ޚިލާފުވާ ފަރާތްތަކާއި މެދު އަމަލު ކުރާނެ ގޮތެއް ކަނޑައެޅިފައި ނުވެއެވެ.\nމި ޤަވައިދު ތަންފީޒުކުރުމުގެ ގޮތުން އެވަރެސްޓަށް މީހުން އަރަން މެދުވެރިވާ ކުންފުނި ތަކާއި، އެއަރލައިން ތަކުގެ އިތުރުން ނޭޕަލްގެ މައުންޓެނިއަރިން އެސޯސިއޭޝަނުން ގުޅިގެން މަސައްކަތް ކުރާގޮތައް ވަނީ ހަމަޖެހިފައެވެ.\nކުމްބު ޕަސަންގ ލަމޫ އަށް ކޮންމެ އަހަރަކު އެތައް ހާސް ފަތުރުވެރިން ޒިޔާރަތް ކުރެއެވެ. މިއަހަރުގެ ފަރުބަދައަށް އަރާ ދުވަސްވަރުގައި އެކަނިވެސް 885 މީހުން ވަނީ މައުންޓް އެވަރެސްޓަށް އެރުމުގެ މަސައްކަތްކޮށްފައެވެ. އަދި މިހާތަނަށް މައުންޓް އެވަރެސްޓުން ވަނީ 11 ޓަނުގެ ކުނި ސާފު ކުރެވިފައެވެ.


Indian diplomacy gai dhivehi raajje nikamethikurumaai dhivehinnah dhathikurun\nއިންޑިޔަން ޑިޕްލޮމެސީގައި ދިވެހި ރާއްޖެ ނިކަމެތި ކުރުމާއި ދިވެހިންނަށް ދަތިކުރުން!!\n-2years ago9- މުހައްމަދު ސަކީބް\nމިހަފްތާގައި ރާއްޖޭގެ ނޫސްތަކުން އެންމެ ބޮޑަށް އަޅައިގަތް އެއް ސްޓޯރީއަކީ އިންޑިޔާގެ ބޮޑުވަޒީރު ނަރެންދުރަ މޯދީގެ ޓްވީޓަރއެކައުންޓުން ދިވެހި ބަހުން ޓުވީޓެއް ކުރައްވައިގެން އެކަމުގެ އުފާވެރިކަމުގެ ވާހަކަތަކެކެވެ.\nއެކަން ޚާއްސަވިވަރުން ދިވެހިބަހުގެ އެކަޑަމީގެ ރައީސް ޝުކުރުއަދާކުރައްވައިފިއެވެ. ރާއްޖޭގެ އެންމެ ބޮޑު ނޫހުގައި އެވާހަކަ ލިޔުނު ރިޕޯޓަރުވެސް ބުނެފައިވަނީ އެޓްވީޓުން ދިވެހިންނަށް ވަރަށް ބޮޑު އުފާވަރިކަމެއް ލިބިގެންގޮސްފިކަމަށެވެ.\nއަޅުގަޑުވެސް ވަރަށް އުފާވިއެވެ. އެއީ ދިވެހިބަސް އެގިވަޑައިނުގަތަސް ދިވެހިބަހުން ލިޔުއްވާފައި ދިވެހިންނަށް އިންޑިޔާގެ ބޮޑުވަޒީރުގެ ހިތްޕުޅުގައި އުފެދިފައި އޮތް ގަދަރާއި ހިތްހެޔޮކަން ފެނިފައެވެ. ރާއްޖޭގައި ހުންނަވާ އިންޑިޔާގެ ހައިކޮމިޝަނަރަކީވެސް އެކަހަލަ ހިތްހެޔޮބޭފުޅެކެވެ. އެއީ ދިވެހިންނަށް ކުރައްވާ ޓްވީޓްތަކުގައި ވަރަށް ގިނައިން ދިވެހިބަހުން ބޭނުންކުރާ ހެޔޮދުއާ ސަލާމް ފޮނުއްވާތީއެވެ.\nއިންޑިޔާގެ ބޮޑުވަޒީރުގެ ޓްވީޓެއް ރާއްޖެއާއި ގުޅޭގޮތުން މިއައީ ދިވެހި މީޑިއާގައި ސުރުޚީހަދާލި ދެތިން ހާދިސާއަކަށްފަހުއެވެ.\nއެއްކަމަކީ ރާއްޖޭގެ ދީނީ ޢިލްމުވެރިއެއްކަމަށްވާ އާދަމް ޝަމީމް ބޭސްފަރުވާއަކަށް އިންޑިޔާގެ ޓްރިވެންޑްރަމަށް ދިޔުމުން 30ހަކަށް ގަޑިއިރު އިމިގްރޭޝަންގެ ބެލުމުގެ ދަށުގައި ބައިންދާފައި އެރަށަށް ނާރުވައި އަނބުރައި ފޮނުވާލުމެވެ. އަނެއްކަމަކީ ރާއްޖޭގެ ގާނޫން ހަދާމަޖިލީހުގެ އިސްމެމްބަރަކު ޚާއްސަކޮށް ވެރިކަންކުރާ ޕާޓީގެ ޕާލަމެންޓްރީ ގްރޫޕްގެ ލީޑަރ އަހުމަދު ނިހާން ހުސައިންމަނިކު ދިޔައިމަ އިންޑިޔާއަށް ނާރުވައި ފޮނުވާލުމެވެ.\nމިއީ ރާއްޖޭގެ މަޝްހޫރު ބައެއް ބޭފުޅުންނާއިމެދު އަމަލުކޮށްފައިވާ ގޮތެކެވެ. ނޫސްތަކަށް މާކަބޮޑު އެގުމެއްނެތި މިކަހަލަ ކިތަންމެ ހާދިސާއެއް ދިވެހިންނަށް އިންޑިޔާގައި ކުރިމަތިވެއެވެ. ބޮޑަށް މިކަހަލަ ދަތިތައް ކުރިމަތިކުރަނީ އިންޑިޔާ ރުޅިއައުމުންނެވެ.\nއޭގެއިތުރަށް ޕާކިސްތާން ނުވަތަ ޗައިނާއަށް ދަތުރެއްކޮށްފައި އިންޑިޔާއަށްގޮސްފިނަމަ ދެން އެޖެހުނީ ކަންތަކާއެވެ. ބައެއް ދިވެހިން ބްލެކްލިސްޓަށް ލައިގެންއުޅެނީ ސަލަފް ޖަމްއިއްޔާއާއި ގުޅުން އޮންނަކަމަށް ބަލާފައެވެ. ކުރީގެ ލަވަކިޔުންތެރިޔާ އަލީ ރަމީޒު ސޯޝަލް މީޑިއާގައި ފޮލޯކޮށްލިޔަސް އެލިސްޓަކަށް އަރައިގެން އިންޑިޔާއަށް ދިޔައިމާ ސުވާލުކޮށް ބައެއް މީހުން އިންޑިޔާއަށް ނާރުވައި ފޮނުވާލާފައި އެބަހުއްޓެވެ. މިއީ އަދި ކުޑަވަރެކެވެ.\nބޮޑުވަޒީރު މަންމޯހަން ސިންގ ގެ ބަވާލުން\nހަނދާނުގެ ފީތާ އަބުރާލުމުން ގޮސް ހުއްޓެނީ 2011ވަނަ އަހަރުގެ ދުވަހަކަށެވެ. އައްޑޫގައި ބޭއްވި ސާކު ސަމިޓަށްފަހު މާލެވަޑައިގެން އިންޑިޔާއާއި ދިވެހި ރާއްޖެއާއިދެމެދު ސަލާމަތީ އެއްބަސްވުމެއްގައި ރާއްޖޭގެ ރައީސް މުހައްމަދު ނަޝީދާއި އިންޑިޔާގެ ބޮޑުވަޒީރު މަންމޯހަން ސިންގ ސޮއިކުރެއްވިއެވެ. އަޅުގަނޑުގެ ލޮލުގައި އަޅައިގަތީ ރައީސް ޑޮކްޓަރ މުހައްމަދު ވަހީދުގެ ހަޔާތްޕުޅުގެ މައްޗަށް ލިޔެފައިވާ ފޮތުގެ 263 ވަނަ ޕޭޖްއަށެވެ. އެއްބަސްވުމުގައި ސޮއިކުރެއްވި ދުވަހު ވަހީދު އެތަނުގައި އިންނަވައިގެން އެމަންޒަރު ސިފަކޮށްދެއްވާފައިވެއެވެ.\n" ދިވެހި ރާއްޖެއިން ސީދާ މަލިކަށް ދަތުރުކުރެވޭނެގޮތެއް މިޑޮކިއުމަންޓްގައި ހިމެނުން މުހިއްމެވެ. އެހެންވިދާޅުވުމުން މަންމޯހަންގެ މޫނުފުޅުގައި ހީވީ އެއްޗަކުން ޖެހިހެންނެވެ. ސިންގހު ވިދާޅުވެއްޖެއެވެ. ތިވާހަކަ މިހާތަނަށް ދެކެވިފައެއް ނެތެވެ. ދެން ނަޝީދު ވިދާޅުވެއްޖެއެވެ. މިވާހަކަ އިބްރާހިމް ހުސައިންޒަކީ ދެންނެވި ނޫންހެއްޔެވެ. ބޮޑުވަޒީރު އަރިހުގައި އެވާހަކަ ދެންނެވީމުނޫންތޯއޭ ޒަކީއަށް ބައްލަވާލައްވާފައި ނަޝީދު ވިދާޅުވިއެވެ. ދެން އަދި ބޮޑުވަޒީރު މާބޮޑަށް ކޯފާވިއެވެ. ކޯފާވެފައި އިންނަވައިގެން މަންމޯހަން ވިދާޅުވެއްޖެއެވެ. މިސްޓަރ ޒަކީ، ދިސް އިޒް ނޮޓް ދަވޭ ޔޫ ޑޫ ތިންގްސް.. އޭނާގެ އިބާރާތް ވަރަށް ހަރުކަށްޓެވެ. ދެން އެއާއިބެހޭ އެއްވެސް ވާހަކައެއް ނުހިމަނައި އެދުވަހު ފުރާވަޑައިގަތުމުގެ ކުރިން ސޮއިކުރަންޖެހޭ ޑޮކިއުމަންޓްތަކުގައި ދެބޭފުޅުން ސޮއިކުރެއްވީއެވެ."\nމިތަންކޮޅު ކިޔާނިމުނީމާ އަޅުގަޑުގެ ޚިޔާލަށް އައީ އަޅުގަޑުމެންގެ ކުރީގެ ޚާރިޖީވަޒީރު ޑޮކްޓަރ ޝަހީދު މިކަމަށް އިޝާރާތްކުރައްވާނެގޮތަކާއިމެދުއެވެ.\nހެޔޮއެދޭ ގައުމެއްގެ ރިވެތި ޑިޕްލޮމެސީ ބޭނުންކުރެއްވުމޭ ވިދާޅުވެދާނެކަމާއިމެދު އަޅުގަޑަށް ޝައްކެވެ. ޝަހީދުގެ މަތިން ހަދާންވީ ދިވެހި ރާއްޖޭން މިހާރު ބޭނުންކުރާ ކޮމާޝަލް ޑިޕްލޮމެސީ ރައީސް މައުމޫންގެ ވެރިކަމުގައި ގެންގުޅުއްވަން ފެށްޓެވީ އޭނާކަމަށްވެފައި ރާއްޖޭގެ މިހާރުގެ އެންމެ މޮޅު ޑިޕްލޮމެޓުންގެތެރޭގައި އޭނާ ވާނެކަމަށް އަޅުގަޑަށް ގަބޫލުރެވޭތީއެވެ.\nބޮޑުވަޒީރު މަންމޯހަންގެ ބަހުރުވަޔަށް ވިސްނަންޏާ ބިރުދެއްކުމޭ ނުބުނެވޭނެތޯއެވެ. ރާއްޖޭގެ އެންމެ ތަޖުރިބާކާރު ޑިޕްލޮމެޓުކަމަށްވާ އިބްރާހިމް ހުސައިން ޒަކީއަށް އަޅުގަނޑުމެންގެ ރައީސްގެ ކުރިފުޅުމަތީގައި ކޯފާވެގެން ބަވާލެއްވީއެވެ.\nއަޅުގަޑުމެންގެ ރައީސް އެއެއްބަސްވުމުގައި ހިމަނަން ބޭނުންވި އެއްވެސް ކަމެއް ނުހިމަނައި އިންޑިޔާ ސަރުކާރުން ބޭނުންވިގޮތަކަށް ދިވެހިރާއްޖެ އަމަލުކުރަން މަޖްބޫރުކުރުވާ، ހަމައެކަނި އިންޑިޔާގެ ސަލާމަތާއި ރައްކާތެރިކަމަށް ބޯލަބަންޖެހޭގައުމަކަށް ދިވެހި ރާއްޖެ ހެދުމުގެ އެއްބަސްވުމެއްގައި އަޅުގަޑުމެންގެ ރައީސް ލައްވައި ސޮއިކުރުވީއެވެ.\nއެއްބަސްނުވިނަމަ ބަޖެޓް ދެކޮޅުޖައްސަން ދޫކޮށްފައި އޮތް 100 މިލިޔަން ޑޮލަރުގެ ލޯންފައިސާ ވަހީދުގެ ވެރިކަމުގައި ތާށިކުރިގޮތަށް ތާށިކުރީހެވެ. އެއެއްބަސްވުމުގެދަށުން އިންޑިޔާގެ ސަލާމަތާއި ރައްކާތެރިކަމަށް ރާއްޖޭގައި ރާޑަރު ބަހައްޓައި ހެލިކޮޕްޓަރު ފޮނުވިއެވެ.\nދިވެހި ރާއްޖެއަކީ އިންޑިޔާގެ ބެކްޔާޑެއް ނޫނެވެ.\nއިންޑިޔާ ރުޅިއަންނަ ކޮންމެފަހަރަކު ދިވެހިންނަށް ދަތިކުރެއެވެ. ރައީސް ވަހީދުގެ ދުވަސްވަރު ދިވެހި ރާއްޖެއާއިދެކޮޅަށް ދަތިކުރުމުގެ ފިޔަވަޅު އެޅިއެވެ. މިހެންގޮސް އަވަށްޓެރި ބިގް ބްރަދާ އަވަށްޓެރި ކުޑަކުޑަ ދިވެހި ރާއްޖެއަށް ނުކުރާ އުދަގުލެއް ނެތެވެ.\nރައީސް އަބްދުﷲ ޔާމީންގެ ވެރިކަމުގައި ދިވެހި ރާއްޖެއަށް އަސްކަރީ ހަމަލާއެއް ދޭން އިންޑިޔާގެ އަސްކަރީ ޖެޓްތައް ތައްޔަރުކޮށްހެދިވާހަކަ ޖެހީ ޚުދު އިންޑިޔާގެ ނޫސްތަކުގައެވެ. އެންމެފަހުން އަޅުގަޑުމެންނަށް މިއަޑުއިވުނީ އިންޑިޔާއިން އެހީވެގެން ވެރިކަމަށް ވަޑައިގެންނެވި އަވަށްޓެރި ސްރީލަންކާގެ ރައީސް ސިރިސޭނާ އަވަހާރަކޮށްލަން އިންޑިޔާގެ ޖާސޫސުން އުޅޭކަމުގެ ތުހުމަތު ސީދާ ލަންކާ ރައީސް ކުރެއްވި ވާހަކައެވެ.\nއަޅުގަނޑަށް އިވިފައިވާގޮތުގައި ރައީސް މައުމޫންގެ ވެރިކަމުގައިވެސް ކޮންމެވެސްކަމަކާ އިންޑިޔާއިން ރުޅިއައިސްގެން ރައީސް މައުމޫން ލައްކަދުވަސްވަންދެން އިންޑިޔާއަށް ދަތުރުފުޅު ނުކުރައްވާ ހުންނެވިކަމަށެވެ. އިންޑިޔާގެ ޑިޕްލޮމެސީގައި ދިވެހި ރާއްޖެއާއިމެދު ދެކޭގޮތް އެތާގެ ނޫސްތަކުގައި ޖަހައެވެ.\nދުނިޔޭގެ އެހެންމީހުންނަށް ދިވެހިރާއްޖެއަކީ ދުނިޔެމަތީގެ ސުވަރުގެއަކަށްވިޔަސް އިންޑިޔާ ދެކެނީ މިއީ އެމީހުންގެ ބެކްޔާޑްކަމަށެވެ. އެމީހުންގެ ފަގީރުން ނުވަތަ މޭޑިން އިންޑިޔާގެ ކުނިއަޅާ ގޮނޑެވެ. އަވަށްޓެރިންނާމެދު ގެންގުޅެނީ ކޮލޯނިއަލް ޒަމާނުގެ ގޮށްމުށުގެ ބާރުދައްކާ މުސްކުޅި ޑިޕްލޮމެސީއެވެ.\nމޯދީ ދިވެހި ބަހުން ޓްވީޓެއް ކުރައްވައިގެން ބަޔަކު އުފާވިޔަސް ދިވެހި ރައްޔިތުން ނިމިދިޔަ އެކިއެކި ދުވަސްވަރުތަކުގައި އިންޑިޔާއިން އަމަލުކޮށްފައިވާގޮތުން އުފަލަންޖެހިފައިވަނީ ދަތިތަކާއި އުނދަގޫތަކެވެ. ވަހީދުގެ ވެރިކަމުގައެވެ. ޔާމީންގެ ވެރިކަމުގެ މެދަކާ ހަމައިންނެވެ. ކޮންމެވެރިކަމެއްގައިވެސް އިންޑިޔާއާއެކު މާމުއި ހަނދުގެ ދުވަސްކޮޅެއް ދެއެވެ. ދެން ފެންނަނީ މުޅިން ތަފާތު މޫނެކެވެ.\nމޯދީ ދިވެހިބަހުން ޓްވީޓެއް ކުރެއްވީ ދިވެހިންނަށް ހެޔޮއެދޭވަރުންހެއްޔެވެ. އިންޑިޔާ ޑިމާންޑްކުރާކަންކަމަށް ނޮވެމްބަރުމަހު ހުވާކުރައްވާ އާ ރައީސް ފަސްޖެހިވަޑައިގެންފިނަމަ ވާނީ ކިހިނެތް ހެއްޔެވެ. އަވަށްޓެރި ސްރީލަންކާގެ ރައީސްވެސް މިހާރު ހުންނެވީ ވަރަށް ބިރުންނެވެ.\nވަރަށް ރަނގަޅަށް ދިރާސާ ކޮށްފަ ލިޔެފަ އޮތް ލިޔުމެއް ކަން ފާހަގަ ކުރަން.\nއިންޑިއާ މީހުންނަށް ހީވާކަހަލަ ރާއްޖެ އަކީ އިންޑިޔާގެ އަވަށެއްހެން\nއިންޑިޔާ ތީ ކަޑަ ތަނެއް.ތި ގައުމުގެ ސަރުކާރުގެ ކޮލެޖް ތަކުގަކިޔަވާ ބޭރު ގައުމު ތަކުގެ(ސަރަހައްދީ ގައުމުތަކުގެ)ކުދިންނަށް ވަރަށް ބުލީވެސް ކުރޭ!އިންޑިޔާ ކުދިންނާ ވަރަށް ތަފާތު ކޮށް ކަންތައް ކުރަނީ.ވަރަށް ނާ ތަހުޒީބު ބައެއް.ތި ޢިންޑިޔާތީ!\nވެރިކަމަށް ފައިވިއްދާފައި ހުރިލެއް ބާރުކަމުން މިހާރު ތިޔަ ލިޔުންތެރިޔާގެ މި މަސައްކަތެއް އިދިކޮޅުން ބަލައެއްނުގަންނާނެކަން ޔަގީނެވެ. އަހަރެން އަމިއްލަނަފުސުން ތިޔަކުރެއްވި ބުރަމަސައްކަތަށް ޙައްގު ޝުކުރު އަދާކުރަމެވެ.5އަހަރުގެ ޗުއްޓީއެއްގަ އެފްރިކާ އަށް ދިއުންނޫން ގޮތެެއް ދެން ނެތްހެން އެބަހީވެއެވެ. ﷲ ތިބާއަށް ހެޔޮބަސް ބުނުމުގެ ތައުފީޤް މިންވަރު ކުރައްވާށި! އާމީން!\nކޮބާރަ ރާއްޖޭގެ ބޮޑު ނޫހަކީ. ހީވާގޮތުން މިހާރުނޫސްދޯ. އެއީ ކޮރަޕްޓްނޫހެއް. ޢެއެއް މަށެއް.ނުކިޔަން މަގޭ އާއިލާގެ މީހެއްވެސް ނުކިޔާނެ. އެނޫހައް ރަގަޅު އެންމެ ވެރިއެއްވެސް މިގައުމުގަ ވެރިކަން ކުރާކައްނާދޭ. ކުރީގެ ހަވީރުނޫސް.\nކަލޯގަޔާ މީތި ވ ސަޅި\nމަ ކިތައްމެ އެމްޑީޕީ ވިއަސް މީގަ މި ދެއްކި ވާހަކަ ތަކަށް މަ ތާއިދު ކުރަން. ނަޝީދު ސަރުކާރު ވެއްޓުނީ މި ބައިގަޑާ ހެދި\nއިންޑިއާ އަކީ ރާއްޖޭގެ ހަލާކު\nމަގުމައްޗަށް "ފިސާރި މާރިޔާ" ދިފާއީ ވުޒާރާ ހިންގުމުގައި ސުމެއް!32 weeks ago\nކޮވިޑުގެ ބޭއިންސާފު - ރިސޯޓް މުވައްޒަފުންގެ ޙައްޤުގައި ވަކާލާތު ކުރާނެ ބަޔަކު ނެތް!23 weeks ago\nޚާރިޖީ ސިޔާސަތުގައި މީޑިއާގެ މުހިންމު ދައުރު03 weeks ago\nނުކުޅެދޭ މީހުންނަށް ބޭނުންވާ ޚާއްޞަ ޒޯންގައި ޕާކު ކުރާ މައްސަލަ ބޮޑުވެފައި04 weeks ago\nމައި ޓޭސްޓުން ހިލޭވެސް ކާލެވިދާނެ!01 month ago\nމާލޭ ސަރަހައްދުގައި ޖަމާޢަތުގައި ނަމާދުކުރަން ފުރުސަތު ނުދޭތީ ކަންބޮޑުވުންތަކެއް!01 month ago\nއެމްޑީޕީގެ 16 ވަނަ އަހަރީ ދުވަސް، ހާމަވީ ޕާޓީ ބައިބައިވެފައިވާ މިންވަރު؟21 month ago\nހިޔާކުރަން ކުރި ޚަރަދު މިލިއަނުން: ހިޔާ 15 ފުލެޓުގެ ފިނިޝިން ނިންމާލެވޭނެ ވަރުގެ ޚަރަދެއް!51 month ago


12 Baiverinnaa eku "Nilandhoo Thari Quran Mubaaraiy" Mirey Fashanee - AO News\nމުބާރާތުގައި ވާދަކުރާ 12 ބައިވެރިން\n12 ބައިވެރިންނާއެކު “ނިލަންދޫ ތަރި ޤުރްއާން މުބާރާތް” މިރޭ ފަށަން ތައްޔާރުވެއްޖެއެވެ.\nފ. ނިލަންދޫ ކައުންސިލުން މުޅިން އަލަށް އިންތިޒާމުކޮށްގެން މިއަހަރުގެ ރަމަޟާންމަހު ކުރިއަށް ގެންދިއުމަށް ހަމަޖެހިފައިވާ މި މުބާރާތަކީ އެރަށު ކައުންސިލްގެ މިހާރު ތިއްބެވި މެމްބަރުން މިހާރު ހިންގަމުންމިދާ ދައުރަށް އިންތިޚާބުވެ ހުވާ ކުރުމާއި ގުޅިގެން ކައުންސިލްގެ ރައީސްގެ އިސްނެންގެވުމުގެ މަތިން ކުރިއަށް ގެންދާ މުބާރާތެކެވެ. މި މުބާރާތް ކުރިއަށް ގެންދަނީ ކައުންސިލުން ޚަރަދުކޮށްގެންނެވެ.\nއެ ކައުންސިލުން ނިންމާފައިވަނީ މިއަހަރުން ފެށިގެން ކޮންމެ އަހަރަކު ވެސް މިމުބާރާތް ބޭއްވުމަށެވެ.\nހަމައެކަނި 12 އަހަރުންމަތީގެ ނިލަންދޫގެ ރަށްވެހިންނަށް މި މުބާރާތް ހުޅުވާލީ މިއަހަރުގެ ފެބްރުއަރީ މަހުއެވެ. އަދި މުބާރާތުގައި ބައިވެރިވި ފަރާތްތަކުގެ މެދުގައި މުބާރާތުގެ ފައިނަލް ބުރަށް ހޮވުމަށް ކަނޑައަޅާފައިވާ 12 ބައިވެރިން ހޮވުމަށް މާރޗް މަހު ދެ އޮޑިޝަނެއްވަނީ ބާއްވާފައެވެ. ފުރަތަމަ އޮޑިޝަންގައި މުބާރާތުގައި ބައިވެރިވި ހުރިހާ ފަރާތްތަކަށް ހުޅުވާލައިގެން ކުރިއަށް ގެންގޮސްފައިވާއިރު ދެވަނަ އޮޑިޝަން ކުރިއަށް ގެންދިޔައީ ފުރަތަމަ އޮޑިޝަނުން ހޮވުނު 20 ބައިވެރިންގެ މެދުގައެވެ.\nމިމުބާރާތުގެ ފައިނަލް ބުރަށް ހޮވުނު 12 ބައިވެރިން މުބާރާތަށް ފުރިހަމައަށް ތައްޔާރުކޮށްދިނުމަށް ނިލަންދޫ ކައުންސިލުން ވަނީ ގިނަގުނަ މަސައްކަތްތަކެއް ކޮށްދެއްވާފައެވެ. އެގޮތުން ރަށުގައި ތިބި މިފަންނުގެ އެދުރުންނާއި މާލޭގައި ދިރިއުޅޭ ނިލަންދޫގެ ދަރިންގެ އެހީތެރިކަމާއެކު 12 ބައިވެރިން ބައިވެރިކޮށްގެން އުނގަންނައި ދިނުމުގެ ގިނަ ކްލާސްތަކެއްވަނީ ކުރިއަށް ގެންގޮސްދީފައެވެ.\nމިރޭފަށާ މުބާރާތަށް ހޯލް ތައްޔާރުކޮށްފައި\nމިކަމަށްޓަކައި ރަށުގައި ތިއްބެވި ފަރާތްތަކާއި މާލޭގައި ދިރިއުޅެމުންދާ ނިލަންދޫ ދަރިންގެ ފަރާތުން ލިބިފައިވާ އެއްބާރުލުން ކައުންސިލުން ޝުކުރުވެރިކަމާއެކުވަނީ ފާހަގަ ކޮށްފައެވެ. މުބާރާތް ކުރިއަށްދާއިރުވެސް މިފަދަ އިތުރު ކްލާސްތައް ކުރިއަށްދާނެ ކަމަށް ކައުންސިލުންވަނީ މަޢުލޫމާތު ދެއްވާފައެވެ.\nނިލަންދޫއަކީ ޒަމާނުއްސުރެ ޤުރުއާނަށް ލޯބިކުރާ ރައްޔިތެއް ދިރިއުޅެމުންދާ ރަށަކަށްވެފައި ރަށުގައި މިފަންނު އިތުރަށް ދިރުވައި އާލާކުރުމަށް އެކިއެކި މުއައްސަސާތަކާއި ޢާންމު ފަރުދުންދަނީ ގިނަގުނަ މަސައްކަތް ތަކެއް ކުރަމުންނެވެ. އެގޮތުން ނިލަންދޫ ލާރނިންގ ސެންޓަރުގައި މިރޭ ފެށިގެންމިދާ މުބާރާތަކީ ވެސް މިކަމަށް ހުޅުވިގެންދާ އިތުރު ބޮޅަކަށް ވެގެންދާނެއެވެ.\nރަށުގައި ހުރި ކްލަބް ޖަމްޢިއްޔާތަކާއި ހެޔޮއެދޭ އެތައްބައެއްގެ ދީލަތި އެހީތެރިކަމާއެކު މިރޭފެށިގެންދާ މުބާރާތަށް ނިލަންދޫ ކައުންސިލުންނާއި އެހެނިހެން ފަރާތްތަކުންވަނީ އަގުހުރި ޢިނާމުތަކެއް ހުށަހަޅާފައެވެ. އެގޮތުން މުޅި މުބާރާތުގެ 1 ވަނައަށް ޖަމްޢިއްޔަތުއް ޝަބާބު ނިލަންދޫގެ ފަރާތުން އަލްބްރޫޖް ޙައްޖު އެންޑް ޢުމުރާގެ ހެޔޮއެދުންތަކާއެކު ޢުމުރާ ދަތުރެއް ވަނީ ހުށަހަޅާފައެވެ.


Dhivehin Kiyavaa India Ge University Eh Gai Bodu Maaraamaari Eh Hingaifi - Vaguthu\nކޮވިޑް-19: ދިވެހިން ފައްސިވާ އަދަދު މަޑުޖެހުމެއް ނެތި މައްޗަށް! - 8 ގަޑިއިރު ކުރިން\nދިވެހިން ކިޔަވާ އިންޑިއާގެ ޔުނިވަސިޓީއެއްގައި ބޮޑު މާރާމާރިއެއް ހިންގައިފި\n6 މަސް ކުރިން ( ޖެނުއަރީ 6, 2020 )\nގޭންގް މާރާމާރީއަކާއި އެކު އިންޑިޔާގެ ނިއު ދިއްލީގައި ހުންނަ ކޮލެއްޖެއްގެ ކުދިންތަކަކަށާއި ޓީޗަރުންތަކަކަށް އެކި ވަރުގެ އަނިޔާތައް ލިބި ޒަހަމްވެއްޖެއެވެ.\nނިއު ދިއްލީގެ ޖަވާހަރުލާލް ޔުނިވަސިޓީގައި ހިނގާ ދިޔަ މި މާރާމާރީގައި 30 އަށް ވުރެ ގިނަ ޓީޗަރުންނަށާއި ކުދިންނަށް އަނިޔާވެފައި ވާކަމަށް މައުލޫމާތު ލިބެއެވެ. މައުލޫމާތު ލިބިފައިވާ ގޮތުގައި ޔުނިވަސިޓީގެ ޕްރެސިޑެންޓް އައިޝް ގޯޝް އަށާއި ބައެއް އެހެން އިސްވެރިންނަށް ވެސް ވަނީ އެކި ވަރުގެ ގެއްލުންތައް ލިބިފައެވެ.\nއަނިޔާ ލިބުނު ދަރިވަރަކު "ވަގުތު" އަށް މައުލޫމާތު ދެމުން ބުނެފައި ވަނީ މި ކަން ހިނގާ ދިޔައީ ޓީޗަރުންގެ ޖަމިއްޔާއިން ކުދިން ދިރިއުޅޭ ހޯސްޓެލްގެ ކުލި ބޮޑުކުރަން ވާހަކަ ދެކެވި އެކަން އިއުލާނު ކުރުމާއި ގުޅިގެން ކަމަށެވެ.\n"މި ޔުނިވަސިޓީ މިއީ ބިރުވެރި ތަނެއް. ނަފްސާނީ ގޮތުން އެކި ވަރުގެ ގެއްލުންތައް ކުދިން ދަނީ ތަހައްމަލް ކުރަމުން. މާސްކް އަޅައިގެން ތިބި ބައެއް އައިގޮތަށް އައިސް އަހަރެމެން ގައިގަ ތަޅައިގަތީ. އެއްވެސް އެއްޗެއް ބުނުމެއް ނެތި. ދެން ފެށީ އަހަރެމެން ފަހަތުން ދުވަން." ނަން ހާމަ ނުކުރުމަށް އެދި އަނިޔާ ލިބިފައިވާ ކުއްޖެއް "ވަގުތު" އަށް މައުލޫމާތު ދެމުން ބުނެފައިވެއެވެ.\nއިންޑިޔާގެ ލޯކަލް މީޑިޔާތަކުން ދައްކާ ގޮތުގައި އެންމެ ގިނައިން އަނިޔާ ލިބިފައިވަނީ މެޑިކަލް ސައިންސް ކިޔަވަމުން ދާ ކުދިންނަށެެވެ. މި ކުދިން ގައިގެ އެކި ތަންތަން ނޫފައިގަނެ، އިތުރު އަނިޔާތައް ލިބިފައި ވާތީ ފަރުވާ ދިނުމުގެ ގޮތުން މިހާރު ވަނީ ހޮސްޕިޓަލަށް ގެންގޮސްފައެވެ.\nމި މާރާމާރީ ހިނގި އިރު ފުލުހުން ތިބީ ބަލަން ކަމަށް ޔުނިވަސިޓީގެ ދަރިވަރުން ބުނެއެވެ. އެތަނުގެ ހަމަޖެހުން ނަގައިލި އިރުވެސް ފުލުހުން އެކަން ހުއްޓުވަން މަސައްކަތް ކޮށްފައި ނުވާކަމަށާއި ނަމަވެސް ކޮލެޖުގެ އެޑްމިނިސްޓްރޭޓިވް އޮފީހުން ގުޅުމުން ފުލުހުން ވަނީ ކުޑަ އިރުކޮޅެއް ތެރޭގައި މާރާމާރީ ހުއްޓުވާފައެވެ.\nމީސް މީޑިޔާގައި އާންމު ވެފައިވާ ވީޑިޔޯއަކުން ފެންނަ ގޮތުގައި މާސްކްއަޅައިގެން ދަނޑިބުރިތަކެއް ހިފައިގެން ތިބިބައެއް ކޮލެޖް ކުދިން ފަހާ ދުވާ މަންޒަރު ފެނެއެވެ. ދަރިވަރުން ހަޅޭ ލަވާ އަޑާއި ރޯ އަޑު ވެސް ވީޑިއޯ އިން އިވެއެވެ.\nThis is New Delhi- Capital of India.\nMasked goons roaming freely with sticks and Police did NOTHING to stop them.\nThis attack against JNU students looks pre-planned. #JNUAttack #SOSJNU #JNUViolence #JNUProtests pic.twitter.com/aVk4Pl9xoN\n— Md Asif Khan آصِف (@imMAK02) January 5, 2020\nއިންޑިއާ އަށް ފޮނުވި ބޮޑެތި ބަލިތައް ހުންނަ މީހުން ހާލުގައި؟\nއިންޑިއާ ރައްޔިތުން ގެންދިއުމަށް އިތުރު މަނަވަރެއް ރާއްޖެ އަންނަނީ\nއިންޑިއާ އިން ރާއްޖެ އަށް 600 ޓަނުގެ ކާބޯތަކެތި ފޯރުކޮށްދެނީ\nޖެނުއަރީ 6, 2020 11:01\nޖެނުއަރީ 6, 2020 12:20\nއިންކުރެޑިބަލް އިންޑިއާ. ފުލުހުން ތިބީ ބަޔަކަށް އަނިޔާކޮށް ހަދާއިރު ކުޅިބަލާށޯ؟\nޖެނުއަރީ 6, 2020 13:25\nޢިންޑިޔާގަ ތި ކަމެއް ތިހިނގީ މިފަހަރު. މީގެ ދުވަސް ކޮޅެއް ކުރިން ރިސޯޓެއްގަ އިންޑިޔާމީހެއް ދިވެއްސެއް ގައިގާ ތެޅީ. ޢަދިވެސް ހޭއަރާ ކަށް ނުވޭތަ ؟ މާ ލޯބިން ގާތް ގުޅުމެއް ބާއްވަން ތި އުޅެނީ އެއީ މުސްލިމުން ދިވެހިން ދެ ކެ ލޯބި ނުވާ ނަފުރަތު ކުރާ ބައެއް ކަން ؟ ސަރަހައްދުގަ ނުފޫޒާއި ޖައްބާރުކަން ދައް ކަންއުޅޭ ހައްދުފަހަނައެޅި ބައެއް ކަން ؟ ނޫނީ ދިވެހިންނަށްވެސް ރޭ ކާލާނީ އެމެރި ކާ އިރާގަށް ހެދިހެން ގައުމަށް އަރާ ބޮން އެޅީމަތަ ؟ ކިތަށް ފަހަރަ ސީދާ އަދި ނުސީދާ ކޮށް ރާއްޖޭގަ އެމީހުންގެ އަސް ކަރީ ބާރުވެސް ގަދަ ކުރަން ވާހަ ކަދެއް ކީ ؟!


30 Aharahfahu Furathama August 22 30 އަހަރަށްފަހު ފުރަތަމަ އޮގަސްޓް 22 – Huvadhoo News 30 Aharahfahu Furathama August 22 Huvadhoo News\n30 އަހަރަށްފަހު ފުރަތަމަ އޮގަސްޓް 22\n30 އަހަރަށް ފަހު, ތިނަދޫ އަށް2ވަނަ ފަހަރަށް މީހުން އާބާދުވާން ފެށި ދުވަސް ފާހަގަ ކުރުމަށް ވަމުންދާ ތައްޔާރީތައް ވަރަށް ފޯރި އާއި އެކީ ކުރިއަށް އެބަދެއެވެ.\nއެގޮތުން ތިނަދޫ ކައުނަސިލްގެ އިސްނެންގެވުމާއި އެކު ވަނީ ރަށުގެ ކްލަބް ޖަމްޢިއްޔާތަކާ މުޢައްސަސާ ތަކާ އެކު ބައްދަލުވުންތައް ބާއްވާ އެކުލަވާލި ޕްރޮގްރާމް ތަކަށް ޙަރަކާތްތައް އިތުރު ކޮށް ތައްޔާރުވުންތައް ފަށާފައެވެ. މިވަގުތު ކުރިޔަށްދާ އެންމެ މުހިންމު ކަމަކީ ތިނަދޫ އަށް2ވަނަ ފަހަރަށް މީހުން އާބާދުވުން ފެށި ގޮތް ދައްކައިދޭ މިއުޒިކަލް ސްޓޭޖް ޑްރާމާ އެއް ތައްޔާރު ކުރުމުގެ މަސައްކަތެވެ. ތިނަދޫ ގައި ތިބި ފަންނުވެރިން ޒުވާނުން ތައްޔާރު ކުރާ މި ޑްރާމާ ހުށަހަޅަން ހަމަޖެހިފައިވަނީ ތިނަދޫ މިއުޒިއަމް ޕާކުގައެވެ.\nމީގެ އިތުރުން ތަފާތު ގިނަ ޙަރަކާތްތައް ކުރިޔަށް ގެންދިއުމަށް ވަނީ ރޭވިފައެވެ.\nތިނަދޫ އަށް2ވަނަ ފަހަރަށް މީހުން އާބާދު ވީ ދުވަސް ކުލަގަދަކޮށް އެންމެ ފަހުން ފާހަގަ ކޮއްފައި ވަނީ 1991 އަހަރުއެވެ. އެ ފަހަރު އެ ދުވަސް ފާހަގަ ކޮއްފައި ވަނީ “އާބާދީ 25” ގެ ނަމުގައެވެ. އެފަހަރު ތިނަދޫ ގައި ވަނީ ރަށުގައި ވަރަށް ގިނަ ކަންތައްތަކާ ކުޅިވަރު ޙަރަކާތްތައް ކުރިއަށް ގެންދެވިފައިވެއެވެ. އެގެ ތެރޭގައި މަސައްކަތް ފެށިތާ 72 ގަޑި އިރު ތެރޭގައި އިމާރާތް ކޮށް ނިންމާފައި ވާ އާބާދީ މާރުކަޒު ފާހަގަ ކޮށްލެވެއެވެ. އަދި ރަށުގެ ބަނދަރު ސަރަޙައްދުގައި ޕާކުތައް ހެދުމާއި އާދަޔާ ޚިލާފަށް ރީތިކޮށް ރަށް ޒީނަތްތެރި ކުރުން ހިމެނެއެވެ.\nއޭގެ ފަހުން އެހާ ކުލަގަދަކޮށް ތިނަދޫ އާބާދީ ދުވަސް ފާހަގަ ކުރުމަށް އަބަދުވެސް މަސައްކަތް ކުރެއެވެ. ނަމަވެސް ކޮންމެވެސް ކަމަކާ ގުޅިގެން އެކަން އޮތީ ނުވެފައެވެ. އެންމެ ފަހުން އެ ދުވަސް ވަރަށް ބޮޑުކޮށް ފާހަގަ ކުރަން ނިންމީ މީގެ5އަހަރު ކުރިންނެވެ. ކުރީގެ ރައީސް ޔާމިން އަބްދުﷲ ޤައްޔޫމްގެ ވެރިކަމުގައެވެ. ތިނަދޫ މިއުޒިއަމް ޕާކް ތައްޔާރު ކޮއްފައި ވަނީ ވަނީ 2019 އޮގަސްޓް 22 އަށެވެ. ނަމަވެސް ތަފާތު ސަބަބުތައް މެދުވެރިވެގެން އެ ފަހަރު ވެސް އެކަން ވާގޮތެއް ނުވިއެވެ.\nއެހެން ކަމުން ތިނަދޫގައި މީހުން2ވަނަ ފަހަރަށް ވަޒަން ވެރި ވާން ފެށި ދުވަސް ކަމަށްވާ 1966 އޮގަސްޓް 22 ނިސްބަތްކޮށް ފާހަގަ ކުރަމުން ދިޔަ އޮގަސްޓް 22 ކުލަގަދަކޮށް ފާހަގަ ނުވާތާ މިހާރު 30 އަހަރުވީއެވެ.\nއޮގަސްޓް 22 ތިނަދޫ ތިނަދޫ ކައުންސިލް


ތާރީޚް | ދީނާއިދުނިޔެ | Page 4\nޣޫރީންނަކީ ޣޫރިސްތާން އޭ ފަރުބަދަ މަތީ ހިސާބެއްގައި ދިރިއުޅުނު ބައެކެވެ. ޣޫރިސްތާން އޮންނަނީ ޣަޒްނާ އާއ ހުރާތުއާއި ދެމެދުގައެވެ. އެމީހުންނަކީ ޣަޒްނަވީ ދައުލަތުގެ ރަސްގެފާނު މަހުމޫދު އަލްޣަޒްނަވީ އަށް އިޚްލާސްތެރި ބައެކެވެ. ޣޫރީ ދައުލަތުގެ ބާނީ އަކީ ޙުސައިން ބިން ޙަސަން އެވެ. ލަގަބަކީ ޢަލާއުއްދީން އެވެ. އަލާއުއްދީން ވަރުގަދަ ލަޝްކަރެއް ތައްޔާރު ކުރައްވައި ޣަޒްނާ އާއި ދިމާލަށް ދަތުރުކުރެއްވި އެވެ.\nއައްޡާހިރުގެ ފުރިހަމަ ނަންފުޅަކީ މުޙައްމަދު ބިން އަޙުމަދު(އައްނާޞިރު ލިދީނިﷲ) ބިން ޙަސަން(އަލްމުސްތަޟީއު ބިއަމްރިﷲ) އެވެ. މަޝްހޫރުވެ ވަޑައިގެންފައިވަނީ އައްޡާހިރު ބިއަމްރިﷲ ގެ ގޮތުގައެވެ. އުފަންވެ ވަޑައިގެންފައި ވަނީ ހިޖުރައިން 571ވަނަ އަހަރު އެވެ. މިއީ އައްބާސީ ދައުލަތުގެ 35ވަނަ ޚަލީފާ އެވެ. ވެރިކަމަށް އިސްކުރެވުނީ ހިޖުރައިން 622ވަނަ އަހަރު ބައްޕާފުޅު އައްނާޞިރު ލިދީނިﷲ އަވަހާރަވުމާއި ގުޅިގެންނެވެ. ވެރިކަމުގެ ދުވަސްވަރު ޓެކްސް ކުޑަކުރައްވައި، އޭގެ ކުރީ ޒަމާންތަކުގައި މީސްތަކުންގެ އަތުން ދައުލަތަށް މުދަލެއް ނުވަތަ ފައިސާއެއް ވެސް ...


Semi ah dhiyaee Kulhuntherin ge masah kathun: Coach\nސެމީ އަށް ދިޔައީ ކުޅުންތެރިންގެ މަސައްކަތުން: ކޯޗު\nމެޗަށް ފަހު ކޯޗް ޓީމަށް އިރުޝާދު ދެނީ. -- ފޮޓޯ: އިމޭޖަސް\nކުޅުނު ފުރަތަަމަ ދެ މެޗުން މޮޅުވެ ސާފް ސުޒުކީ ކަޕް ފުޓްބޯޅަ މުބާރާތުގެ ސެމީ ފައިނަލަށް ދިޔައީ ކުޅުންތެރިންގެ މަސައްކަތުން ކަމަށް ގައުމީ ކޯޗު ރިކީ ހާބަޓް ބުނެފި އެވެ.\nމެޗަށް ފަހު ނޫސްވެރިންނާ ވާހަކަ ދައްކަމުން ނިއުޒީލޭންޑްގެ ކުރީގެ ގައުމީ ކޯޗު ބުނީ ޒުވާން ކުޅުންތެރިންނާއި މުޅި ޓީމު މޮޅުވާން ބޭނުންވެގެން ކުޅުނުކަން މެޗުގައި ފެނިގެން ހިނގައްޖެ ކަމަށެވެ.\n"މިއީ ވަރަށް ރަނގަޅު ކާމިޔާބީއެއް. ކުޅުންތެރިން ވިސްނުމާއި ކަންތައްތައް ރަނގަޅުވީމަ މި މެޗުން މޮޅުމިވީ. އަހަރެން ޔަގީންކުރިން (1-1 އިން) އެއްވަރުވީމަ ވެސް މޮޅުވާނެ ކަމަށް،" ނާއިޒް ހަސަން އާއި އަހުމަދު ނާޝިދު އަދި ކެޕްޓަން އަލީ އަޝްފާގް (ދަގަނޑޭ) ލަނޑު ޖަހައިގެން މޮޅުވި މެޗަށް ފަހު ބުންޏެވެ. ބަނގްލަދޭޝްގެ ކޯޗު މައުރޫފުލް ހައްގު ބުނީ ބަނގްލަދޭޝް ޓީމުން ފެނިގެންދިޔައީ އެ ގައުމުގެ ލީގުގައި ވެސް ފެނިގެންދާ މަންޒަރު ކަމަށެވެ.\n"ލީގުގައި ވެސް ވަނީ މިގޮތް. ލަނޑު ޖަހާފައިވަނިކޮށް ދެން ލީޑު ގެއްލިއްޖިއްޔާ އެ މެޗެއް ދަނީ މިކަހަލަ ގޮތަކަށް. އެކަން ގައުމީ ޓީމުގައި ތަކުރާރުމިވީ،" ކުޅުނު ދެ މެޗުން ވެސް ބަލިވުމުން މުބާރާތުން ބަލިވި ޓީމުގެ ކޯޗު ބުންޏެވެ.\nއޭނާ އަދި ބުނީ އެންމެ ފަހުގެ ތިން މުބާރާތުގައި ވެސް ބަނގްލަދޭޝް ސެމީ ފައިނަަލަށް ނުގޮސް ކަޓާފައިވާ ކަމަށާއި ނަމަވެސް މިއީ މުޅި ގައުމުގެ ފެންވަރުނޫން ކަމަށެވެ. އަދި މައްސަލައަކީ ޒުވާން ލެވެލްގައި ކުޅުންތެރިން ތައްޔާރުނުކުރެވުން ކަމަށެވެ.\nމި ގްރޫޕުގައި އިރުއޮއްސި 6:30ގައި ކުޅޭނީ އަފްގާނިސްތާނާއި ބޫޓާނެވެ. މި މެޗުން ބޫޓާން ބަލިވެއްޖެނަމަ އެ ގައުމު ކަޓައި އަފްގާން ސެމީ އަށް ދާނެ އެވެ.


އުންމު އައިމަން – MNUSU\nމިކަމަނާގެ އަސްލު ނަންފުޅަކީ ބަރަކާ ބިންތް ޘަޢްލަބާއެވެ. މިއީ ހަބަޝްކަރައަށް ނިސްބަތްވާ ބޭކަނބަލެކެވެ. ނަބިއްޔާގެ ސީރަތުގައި މިކަމަނާގެ ނަން އައިސްފައިވަނީ ރަސޫލާ ބަލާ ބޮޑުކުރެއްވެވި އަދި ދެވަނަ މަންމައެއްގެ މަޤާމުގައިވާ ފަރާތެއްގެ ގޮތުގައެވެ. އުންމު އައިމަންއަކީ ރަސޫލާގެ ބައްޕާފުޅު ޢަބްދުﷲ އެކަލޭގެފާނުގެ މަންމާފުޅަށް ހަދިޔާއަކަށް ދެއްވެވި އަޅެކެވެ. ރަސޫލާ ޞައްލަﷲ ޢަލައިހި ވަސައްލަމް ދުނިޔޭގެ އަލިކަން ދެކެވަޑައިގަތީ އެކަމަނާގެ އަތްޕުޅު މައްޗަށެވެ. އަދި ރަސޫލާ ސުވަރުގެ ވަޑައިގެންނެވުމާއި ހަމައަށްވެސް އެކަމަނާ ރަސޫލާގެ ޚިދުމަތުގައި ދެމިހުންނެވިއެވެ.\nރަސޫލާގެ ތުއްޕުޅު އަދި ޒުވާން ދުވަސްވަރު:\nބުނެވޭގޮތުގައި އުންމު އައިމަން ރަސޫލާ ޞައްލަﷲ ޢަލައިހި ވަސައްލަމް އަށްވުރެ 13 އަހަރު ދޮށްޓެވެ. އެހެންނަމަވެސް އެކަމަނާ އަބަދުވެސް ރަސޫލާއާއި ދޭތެރޭ ކަންތައްބެހެއްޓެވީ އަމިއްލަ ދަރިއެއް ފަދައިންނެވެ. އެގޮތުން އާމިނަތުގެފާނު އަވަހާރަވުމާއެކު ރަސޫލާގެ ބެލެނިވެރިކަމާއި ތަރުބިއްޔަތުކުރެއްވުމާއި ރަސްމީކޮށް ޙަވާލުވެވަޑައިގެންނެވިއެވެ. އަދި އެކަލޭގެފާނު ޚަދީޖަތުގެފާނާއި ކައިވެނި ބައްލަވައިގަންނަވަންދެން އެކަމަނާ ހުންނެވީ ހުސްހަށިބަޔަށެވެ. ރަސޫލާ ޞައްލަﷲ ޢަލައިހި ވަސައްލަމް އުންމު އައިމަން އަށް އަބަދުވެސް މުޚާތަބުކުރައްވަނީ މަންމަގެ ނަމުންނެވެ. އަދި އެކަލޭގެފާނު އެހެންމީހުންނަށް އުންމު އައިމަން ތަޢާރަފްކޮށްދެއްވަނީ ”ތިމަންކަލޭގެފާނުގެ މަންމާފުޅަށްފަހު މަންމާފުޅު“ގެ ގޮތުގައެވެ.\nއުންމު އައިމަން އެންމެ ފުރަތަމަ ކައިވެނި ބައްލަވަގަތީ ޚަޒްރަޖް ވަންހައިގެ ބޭކަލެއްކަމަށްވާ ޢުބައިދް ބުން ޒައިދް އާއިއެވެ. އެބޭފުޅާގެ އަރިހުން އައިމަން ލިބިވަޑައިގެންނެވިއެވެ. ޢުބައިދް ރަޟިޔަﷲ ޢަންހު ޚައިބަރް ހަނގުރާމައިގައި ޝަހީދުވެވަޑައިގެންނެވުމުން އެކަމަނާ ދެން ކައިވެނި ބައްލަވައިގަތީ ޒައިދް ބިން ޙާރިޘާއެވެ. އަދި އެކަމަނާއަށް އުސާމާ ބިން ޒައިދު ލިބިވަޑައިގެންނެވިއެވެ. ޒައިދްގެފާނުވެސް ފަހުން މުއްތާ ހަނގުރާމައިގައި ޝަހީދުވެވަޑައިގެންނެވީއެވެ. އަދި ދޮށީ ދަރިކަލުން އައިމަން، ހުނައިން ހަނގުރާމައިގައި ޝަހީދުވެވަޑައިގެންނެވިއެވެ. ހަގު ދަރިކަލުން އުސާމާ ވެގެން ދިޔައީ މުސްލިމު ލަޝަކަރުގެ އިސް ކޮމާންޑަރަކަށެވެ. އަދި ރޯމަނުން ބަލިކުރެއްވި ފުރަތަމަ މުސްލިމް ލީޑަރަށް ވެވަޑައިގެންނެވިއެވެ.\nރަސޫލާއަށް ދީނަށް ގޮވާލެއްވުމަށް އަމުރުފުޅު ލިބިވަޑައިގެންނެވުމުން އެންމެ ފުރަތަމަވެސް ފެއްޓެވީ އެކަލޭގެފާނުގެ އަމިއްލަ ގެކޮޅުންނެވެ. އެގޮތުން މި ދަޢުވަތު ލިބިވަޑައިގެންނެވި އެންމެ ފުރަތަމަ މީހުންގެ ތެރޭގައި އުންމު އައިމަންވެސް ހިމެނިވަޑައިގަންނަވައެވެ. އަދި އެކަމަނާއަކީ ޚަދީޖަތުގެފާނު ފަދައިން އެއްވެސް ފަސްޖެހުމެއްނެތި އިސްލާމްވެޑައިގެންނެވި ބޭކަނބަލެކެވެ.\nނަބީކަމުގެ ފުރަތަމަ ދުވަސްވަރު މުސްލިމުންނަށް ކުރިމަތިވި ހުރިހާ ދަތިތަކަކާއި އަނިޔާއެއް އުންމު އައިމަންވެސް ތަހައްމަލްކުރެއްވިއެވެ. އަދި މީގެ އިތުރުން އެކަމަނާއަކީ ޙަބަޝްކަރައިގެ ކަޅު ނަސްލަށް ނިސްބަތްވާ ބޭކަނބަލަކަށް ވުމާއެކު މުޝްރިކުން ކުރިމަތީގައި އެކަމަނާގެ ޤަދަރާއި މަޤާމު އިތުރަށް ނިކަމެތިވެގެންދިއައެވެ. ނަމަވެސް އެކަމަނާ އަބަދުވެސް ހުންނެވީ އަމިއްލަ ދަރިއެއްފަދައިން ބަލާބޮޑުކުރެއްވުވި މުޙައްމަދުގެފާނުގެ އަރިހުގައި ސާބިތުކަމާއެކުގައެވެ.\nމަދީނާއަށް ހިޖްރަކުރުމުގެ ހުއްދަ މުސްލިމުންނަށް ލިބުމާއެކު، އެކަމަނާ ހިޖްރަކުރެއްވެވިއެވެ. އަދި އުމުރުގެ ބާކީ ބައި ހޭދަކުރެއްވީ މަދީނާގައެވެ.\nކުރިންވެސް ބުނެވުނު ފަދައިން އެކަމަނާގެ އަސްލު އުފަން ރަށަކީ ޙަބަޝްކަރައެވެ. އެހެންކަމުން އެކަމާނާގެ މާދިރީ ބަހަކީ ޢަރަބި ބަހެއް ނޫނެވެ. މީގެ ސަބަބުން ޢަރަބި ބަހުން ވާހަކަދެއްކުވުމުގައްޔާއި ބައެއް އަކުރުތައް ވިދާޅުވުމުގައި އެކަމަނާއަށް ދަތިކަމެއް ހުއްޓެވެ.\nޢާންމުންގެ ތެރޭގައި އުންމު އައިމަން އަކީ މަޑުމައިތިރި ބޭކަނބަލެކެވެ. ނަމަވެސް ރަސޫލާގެ އަރިހުގައި އެކަމަނާއަކީ ގިނަގިނައިން ސަމާސާ ކުރައްވާ ބޭކަނބަލެކެވެ. އަދި ރަސޫލާ ޞައްލަﷲ ޢަލައިހި ވަސައްލަމް ވެސް އެކަމަނާގެ އަރިހުގައި އަބަދުވެސް ހިނިވަރުނަކުރައްވާ ސަމާސާ ކުރައްވަވައެވެ.\nބުނެވޭގޮތުގައި އެކަމަނާއަކީ ވަރަށް މައިވަންތަ، ރަސޫލާއާއި މެދު އިންތިހާއަށް އާޅާލެއްވެވި ބޭކަނބަލެކެވެ. ރަސޫލާ ޞައްލަﷲ ޢަލައިހި ވަސައްލަމް އެއްޗެއް ފަރީއްނުކުޅުއްވާ ހުންނަވާނަމަ އެކަމަނާ ގަދަކަމުންވެސް އެކަލޭގެފާނަށް ކާއެއްޗެހި އަރުވައެވެ. އަދި ރަސޫލާ ބައިވެރިވެޑައިގެންނެވި ބައެއް ހަނގުރާމަތަކުގައި އެކަމަނާ ބައިވެރިވެވަޑައިގެން، އެންމެ ނުރައްކާތެރި ހިނދުވަޅުތަކުގައި އެކަލޭގެފާނުގެ ދިފާޢުގައި ހަނގުރާމަކުރެއްވެވިއެވެ.\nރަސޫލު ޞައްލަﷲ ޢަލައިހި ވަސައްލަމްގެ އެކި އެކި ޞަޙާބީން އުންމު އައިމަންގެ ހަނގުރާމަ މަތީގެ ވާހަކަތައް ރިވާކުރައްވާފަވެއެވެ. އޭގެ ތެރެއިން އެއް ރިވާޔަތެއްގައިވާ ގޮތުން، ހަނގުރާމަތަކުގައި އުންމު އައިމަންގެ ނަޒަރު އަބަދުވެސް ހުންނަވަނީ ރަސޫލާގެ ޙަރަކާތްތަކަށެވެ. މަންމައަކު ދަރިއަކަށް ފާރަލާފަދައިންނެވެ.\nއުންމު އައިމަން ވެގެން ދިޔައީ ދުނިޔޭގައި ހުންނަވަނިކޮށް ސުވަރުގެ ވަދެވަޑައިގެންނެވޭނެ ކަމުގެ އުފާވެރި ޚަބަރު ލިބިވަޑައިގެން މަދު ބޭކަނބަލުންގެ ތެރެއިން ބޭކަނބަލަކަށެވެ. ހިޖްރައިގެ ދިގު ދަތުރު ނިންމަވާފައި މަންޒިލަށް ވާޞިލްވެވަޑައިގެންނެވުމުން ރަސޫލާ ޞައްލަﷲ ޢަލައިހި ވަސައްލަމް އެކަމަނާ އަށް ހަދީޘް ކުރެއްވިއެވެ.“އޭ އުންމު އައިމަން އެވެ. އޭ މަންމާފުޅާ އެވެ. ހަމަކަށަވަރުން ސުވަރުގޭގައި ކަމަނާއަށް ޚާއްސަ މަޤާމެއް ވެއެވެ.“ އަދި އެހެން ފަހަރަކު ހަދީޘް ކުރެއްވިއެވެ. ”ތިޔަބައިމީހުންގެ ތެރެއިން ސުވަރުގޭގެ އަންހެން ކަނބަލަކާ ކައިވެނި ކުރައްވަން އެދޭ މީހަކު ވާނަމަ، ފަހެ އެމީހަކު އުންމު އައިމަން އާއި ކައިވެނި ކުރައްވާށެވެ.“\nއެކަމަނާއަކީ ރަސޫލާއަށް އަދި އިސްލާމްދީނަށް ޓަކައި އެތައް ޤުރްބާނީއެއް ވެވަޑައިގެންނެވި ބޭކަނބަލެކެވެ. އެއްދުވަހަކު ރަސޫލާ ޞައްލަﷲ ޢަލައިހި ވަސައްލަމް އެކަމަނާއަށް ޒިޔާރަތް ކުރެއްވުމަށްފަހު އެކަމަނާ ގާތުން ހާލުކޮޅު އެއްސެވިއެވެ. ޖަވާބުގައި ދެންނެވިއެވެ. ”އިސްލާމްދީން ހެޔޮ ހާލުގައި ވާހާ ހިނދަކު ތިމަން ކަމަނާ ވަނީ ހެޔޮ ހާލުކޮޅުގައެވެ.“\nރަސޫލާ ޞައްލަﷲ ޢަލައިހި ވަސައްލަމްގެ މުޅި ޙަޔާތްކޮޅުގައިވެސް އުންމު އައިމަން އަށް ޒިޔާރަތް ނުކުރައްވަވާ އެންމެ ދުވަހެއްވެސް ނުދެއެވެ. އަދި އެކަލޭގެފާނު ސުވަރުގެ ވަޑައިގެންނެވުމާއެކު އަބޫބަކުރުގެފާނާއި ޢުމަރުގެފާނުވެސް އެކަމަނާއަށް ޒިޔާރަތް ކުރެއްވަވައެވެ. މިދެބޭކަލުން ޒިޔާރަތް ކުރެއްވެވި އެންމެ ފުރަތަމަ ދުވަހު އެކަމަނާ ކީރިތި ކުރެއްވެވިއެވެ. އަދި ދެންނެވިއެވެ. “ ރަސޫލާ ޞައްލަﷲ ޢަލައިހި ވަސައްލަމް ސުވަރުގެ ވަޑައިގަންނަވާނެކަން ތިމަންކަމަނާއަށް އިނގިލެއްވައެވެ. ނަމަވެސް ތިމަންކަމަނާ މި ކީރިތިކުރައްވަނީ އުޑުން ވަޙީ ބާއްވާލެއްވުން ހުއްޓުމުންނެވެ.“\nރަސޫލާ ދުނިޔެ ދޫކުރެއްވުމަށް ފަހުގައިވެސް އުންމު އައިމަން ވަރަށް ގިނަ އަހަރުތަކެއް ދުނިޔޭގައި ހޭދަ ކުރެއްވެވިއެވެ. އަބޫބަކުރުގެފާނާއި ޢުމަރުގެފާނުގެ ޚިލާފަތުގައިވެސް އެކަމަނާ ދުނިޔޭގައި އިންނެވިއެވެ. ގިނަ ރިވާޔަޔްތަޢް ދައްކާ ގޮތުން އެކަމަނާ ދުނިޔެ ދޫކުރެއްވީ ޢުޘްމާންގެފާނުގެ ޚިލާފަތުގައެވެ.\nUmm Ayman: The Woman Who Never Stopped Caring | The Firsts with Sh. Omar Suleiman\nIn episode5of the Firsts, Sh. Omar Suleiman introduces us to Barakah Bint Thalaba, or Umm Ayman, the woman who never stopped caring. Umm Ayman wasasecond…\nZayd Ibn Al Haritha: Loved and Liberated | The Firsts with Omar Suleiman\nZayd Ibn Haritha’s nickname was ”the beloved of the beloved ﷺ“. The character of the Prophet ﷺ is exhibited in relationships he had with people before Islam …\nIf you’re looking for an important Muslim African woman to talk about during Black History month, look no further than the Seerah of the Prophet Muhammad (peace and blessings be upon him) , and the woman he described as his ”mother after my own mother. She is the rest of my family.“\nUmm Ayman (Barakah):\nBarakah Arabic: بركة, daughter of Tha’alaba bin Amr, known as Umm Ayman (Arabic: أم أيمن), was an Abyssinian slave girl of Abdullah ibn Abdul-Muttalib or his wife Aminah. Since Aminah died, Umm Ayman looked after her son, Muhammad, until he had grown up.\nUmm Ayman: The nurse of the Prophet\nThe first thing Umm Ayman is known for is her custody of Muhammad when he lost his mother, at the age of six. His father died in Madinah where he was visiting his maternal uncles afterabusiness trip to Syria. There he was taken ill and died.


vnews - White House ge iqthisaadhee musheeru ma'aafah edhivadai genfi\nޓްރޫޑޯއަށް ފާޑުވިދާޅުވެވުނީތީ ވައިޓްހައުސްގެ އިގްތިސާދީ މުޝީރު މައާފަށް އެދިވަޑައިގެންފި\nވައިޓްހައުސްގެ އިކޮނޮމިކް އެޑްވައިޒަރ ޕީޓަރ ނަވާރޯ ނޫސްވެރިންނާ ވާހަކަ ދައްކަވަނީ - ފޮޓޯ: އޭ.އެފް.ޕީ\nކެނެޑާގެ ބޮޑުވަޒީރު ޖަސްޓިން ޓްރޫޑޯއާ ބެހޭގޮތުން ދެއްކެވި ވާހަކަތަކަށް ވައިޓްހައުސްގެ އިގްތިސާދީ މުޝީރު މައާފަށް އެދިވަޑައިގެންފިއެވެ.\nވޯލް ސްޓްރީޓް ޖާނަލްއިން އިންތިޒާމު ކޮށްގެން ވޮޝިންޓަންގައި މިއަދު ބޭއްވި ހަފްލާއެއްގައި ވާހަކަ ދައްކަވަމުން ވައިޓްހައުސްގެ އިކޮނޮމިކް އެޑްވައިޒަރ ޕީޓަރ ނަވާރޯވަނީ، ޓްރޫޑޯއާ ބެހޭގޮތުން އޭނާއަށް ދެއްކެވުނު ވާހަކަތައް ރަނގަޅު ނޫން ކަމަށް ވިދާޅުވެފައެވެ.\n"އަޅުގަނޑު ބޭނުން ހެދުނު ގޯސް އިސްލާހްކޮށްލަން. ކެނެޑާގެ ބޮޑުވަޒީރާ ބެހޭގޮތުން އަޅުގަނޑަށް ބޭނުންކުރެވުނީ ނުރަނގަޅު ބަސްތަކެއް" ނަވާރޯ ވިދާޅުވެފައި ވެއެވެ.\nކެނެޑާގައި މިދިޔަ ހޮނިހިރު ދުވަހު ބޭއްވި ޖީ7 ސަމިޓަށްފަހު، އެމެރިކާގެ ރައީސް ޑޮނަލްޑް ޓްރަމްޕް ސަރުކާރުގެ އެތައް އޮފިޝަލުން ކެނެޑާގެ ބޮޑުވަޒީރަށް ވަރަށް ބޮޑެތި ފާޑުވިދާޅުވުންތައް އަމާޒު ކުރެއްވިއެވެ.\nއެގޮތުން، ވައިޓްހައުސްގެ އިކޮނޮމިކް އެޑްވައިޒަރ ޕީޓަރ ނަވާރޯ، ކެނެޑާގެ ބޮޑުވަޒީރު ޖަސްޓިން ޓްރޫޑޯއަށް ފާޑުވިދާޅުވަމުން ވިދާޅުވެފައިވަނީ، ކެނެޑާގެ ބޮޑުވަޒީރަށް "ނަރަކައިން ޚާއްސަ ޖާގައެއް އެބަހުރި" ކަމަށެވެ.\nޚުދު ރައީސް ޑޮނަލްޑް ޓްރަމްޕްވެސް ކެނެޑާގެ ބޮޑުވަޒީރަށް ވަރަށް ބޮޑަށް ފާޑުވިދާޅުވެފައި ވެއެވެ. ޓްރޫޑޯއާ ބެހޭގޮތުން ޓްރަމްޕް ކުރެއްވި ޓްވީޓެއްގައި ވިދާޅުވެފައިވަނީ، އޭނާއަކީ "އިޚްލާސްތެރިކަމެއްނެތް، ދެރަވަރު" މީހެއް ކަމަށެވެ. ޓްރޫޑޯދެކެ ކޯފާ ވެގެން ޓްރަންޕްވަނީ ޖީ7 ސަމިޓްގެ އެއްބަސްވުމުގައިވެސް ސޮއިކުރައްވަން ދެކޮޅު ހައްދަވާފައެވެ.\nކެނެޑާއާއި، ކެނެޑާގެ ބޮޑުވަޒީރާ ބެހޭގޮތުން އެމެރިކާގެ ރައީސް ޓްރަމްޕާއި، ޓްރަމްޕްގެ އިސް މުޝީރުން ފާޅުގައި ވަރަށް ހަޑިކޮށް، އަދި ވަރަށް ޒާތީގޮތަކަށް ވާހަކަފުޅު ދައްކަވާފައިވުމުން، ޚުދު ވެރިކަންކުރާ ޕާޓީގެ ތެރެއިންވެސް އެކަމަށް ފާޑުކިއުންތައް އަމާޒުވެފައި ވެއެވެ.


Dhiraagun enme fahuge vaavey met 20 adhi met proage proa oadarah hulhuvaalaifi\nވާވޭގެ އެންމެ ފަހުގެ ފްލެގްޝިޕް ފޯނު ވާވޭ މޭޓް 20 އަދި 20 ޕްރޯގެ ޕްރީ އޯޑަރަށް ދިރާގުން ހުޅުވާލައިފި އެވެ.\nވޭ މެޓް 20 އަދި މެޓް ޕްރޯ 20 ގެ ޕްރީ އޯޑަރު ކުރުމަށް މިއަދުން ފެށިގެން ހުޅުވާލާފައިވާއިރު ފޯނު ގަންނަ ފަރާތްތަކަށް ހަމަސްވަންދެން ފަސް ޖީބީގެ ހިލޭ ޑޭޓާ ލިބޭނެ ކަމަށާއި އަދި ފޯނަށް ފައިސާ ދެއްކުމަށް ގިނަ ގޮތްތަކެއް ދިރާގުން ކަސްޓަމަރުންނަށް ހުޅުވާލާފައިވާއިރު އިންސްޓޯލްމެންޓަށް އަދި އެއްކޮށް ފައިސާ ދައްކައިގެންވެސް ފޯން ގަނެވޭނެ ކަމަށް ދިރާގުން މައުލޫމާތު ދެއެވެ.\nއަލަށް ވާވޭއިން ތައާރަފް ކުރި މޭޓް 20 ގެ ލިބެން ހުންނަނީ މިޑްނައިޓް ބްލޫ ކުލަ އާއި ކަޅުކުލައެވެ. އަދި ވާވޭ މޭޓް 20 ޕްރޯ 128 ޖީބީގެ މެމޮރީ އާ އެކު، ކަޅު، ޓުވައިލައިޓް ކުލަ އަދި އެމަރަލްޑް ގްރީން ކުލައިގައި ވެސް ލިބެން ހުރެއެވެ.\nމި ފޯނަކީ މަތީ ފެންވަރުގެ ޓެކްނޮލޮޖީ ބޭނުންކޮށްގެން ބޮޑު ސްކްރީނަކާ އެކު ޑިޒައިން ކޮށްފައިވާ ފޯނު ތަކެކެވެ. މި ފޯނުތަކަކީ ދުނިޔޭގެ އެންމެ ފުރަތަމަ7ނެނޯމީޓަރުގެ އޭއައި ޗިޕް އެކުލަވާލައިގެން އުފައްދާފައިވާ ފޯނެެވެ. އަދި މި ދެ ފޯނުގެ ކެމެރާ ފަރުމާ ކުރީ ދުނިޔެ އަށް މަޝްހޫރު ލެއިކާ ކުންފުންޏާ ވާވޭ ގުޅިގެންނެވެ.


ތިބާގެ ޙަޔާތް ބައްޓަންކޮށްފައިވަނީ ކޮންކަމެއް ހާޞިލްކުރުމަށްތޯ ބަލާހުށިކަމެވެ! – Ilm\nތިބާގެ ޙަޔާތް ބައްޓަންކޮށްފައިވަނީ ކޮންކަމެއް ހާޞިލްކުރުމަށްތޯ ބަލާހުށިކަމެވެ!\nލޮބުވެތި އަޚާއެވެ! ލޮބުވެތި އުޚްތާއެވެ! ތިބާ އެދެނީ ކޮންކަމަކަށް، ކޮން އެއްޗަކަށް ހެއްޔެވެ! ތިބާ ވާޞިލުވުމަށް އެދެނީ ކޮންތަނަކަށް ހެއްޔެވެ! ތިބާ ގަދައަޅައި މަސައްކަތްކުރަނީ ކޮންކަންތަކެއް ޙާޞިލްކުރުމަށް ހެއްޔެވެ! ތިބާގެ ދިރިއުޅުމުގެ މަޤްޞަދަކީ ފަހެ ކޮބައި ހެއްޔެވެ!\nތިބާ ބޭނުންވަނީ ރީތި އަންބެތް ނުވަތަ ރީތި ފިރިއެއްހެއްޔެވެ! ނުވަތަ މީސްތަކުން ތިބާއަށް ބަލަބަލައި ތިބޭނެފަދަ މަޝްހޫރުކަމެއްހެއްޔެވެ! ނުވަތަ މީސްތަކުން ތިބާގެ ނަން ކިޔާނެފަދަ މުއްސަނދިކަމެއް ހެއްޔެވެ! ނުވަތަ ދިގު މުއްދަތަކަށް ދެމިގެންދާނޭ ކެރިއަރއެއް ބިނާކުރުން ހެއްޔެވެ! ފަހެ ތިބާގެ ޙަޔާތް ބައްޓަންކޮށްފައިވަނީ ކޮންކަމެއް ހާޞިލްކުރުމަށްތޯ ބަލާހުށިކަމެވެ!\nމިދުނިޔެމަތިން ފެންނަމުންދާ މަންޒަރުތަކަކީ ނުވަތަ މިދުނިޔޭގެ އަރާމާއި އުފަލަކީ އެއްވެސް އެއްޗެއް ނޫންކަން ތިބާ ދަންނާށެވެ! މިދުނިޔޭގެ ދިރިއުޅުން الله سبحانه وتعالى ސިފަކޮށްދެއްވާފައިވަނީ މިފަދައިންނެވެ. اعْلَمُوا أَنَّمَا الْحَيَاةُ الدُّنْيَا لَعِبٌ وَلَهْوٌ وَزِينَةٌ وَتَفَاخُرٌ بَيْنَكُمْ وَتَكَاثُرٌ فِي الْأَمْوَالِ وَالْأَوْلَادِ كَمَثَلِ غَيْثٍ أَعْجَبَ الْكُفَّارَ نَبَاتُهُ ثُمَّ يَهِيجُ فَتَرَاهُ مُصْفَرًّا ثُمَّ يَكُونُ حُطَامًا (سورة الحديد: 20) “ތިޔަބައިމީހުން ދަންނާށެވެ! ދުނިޔޭގެ ދިރިއުޅުން ވާކަން ކަށަވަރީ ކުޅިވަރެއް ކަމުގައެވެ. އަދި މަޖަލެއް ކަމުގައެވެ. އަދި ޒީނަތެއް ކަމުގައެވެ. އަދި ތިޔަބައިމީހުންގެ މެދުގައި އެކަކު އަނެކަކުގެ މައްޗަށް ބޮޑާވެގަތުމެއް ކަމުގައެވެ. އަދި މުދާތަކާއި، ދަރިންތަކާމެދު، އެކަކު އަނެކަކަށްވުރެ ގިނަކަމަށްބުނެ މޮޅުވާހަކަ ދެއްކުމެއް ކަމުގައެވެ. ވާރޭފެނެއްގެ މިޘާލުގައެވެ. އެފެނުން ފެންލިބިގެން ފެޅި ގަސްތަކެއް، ދަނޑުވެރިން ޢަޖާއިބުކޮށްފައިވެއެވެ. ދެން އެ ގަސްތައް ހިކިދެއެވެ. ދެން އެ ގަހުގެ ފަތްތައް ރީނދޫވެފައި ވަނިކޮށް ތިބާއަށް ފެންނާނެތެވެ. ދެން އެ ހިކި ހުއިތަކަކަށް ވެދެއެވެ.”\nއޭ ލޮބުވެތި އަޚާއެވެ! އޭ ލޮބުވެތި އުޚްތާއެވެ! ތިބާ އެދެނީ މިފަދަ ކަންތައްތަކެއް ކަމުގައި ވަނީނަމަ، ހަމަކަށަވަރުންވެސް ތިބާ ތިޔަވަނީ ޣާފިލުކަމެއްގެ ތެރޭގައެވެ. ގެއްލުމެއްގެ ތެރޭގައެވެ. އެހެނީ ތިބާވެސް މަރުވެގެންދާނެއެވެ. މަރުވުމަށްފަހު ތިބާ ސަލާމަތްކޮށް ރައްކާތެރިކުރާކަށް މިއިން އެއްވެސް އެއްޗެއް ނުގެންދެވޭނެތެވެ. އަދި ތިބާޔާއެކު މިތަކެތި ވަޅުވެސް ނުމެލާނެމެއެވެ. ކޮންމެ މީހަކާ އެކުވެސް ކަށްވަޅާއި ހަމައަށް ދާނީ ތިނެއްޗެކެވެ. އެތަނުން2އެއްޗެއް އެނބުރި އަންނާނެތެވެ. އަދި އޭނާއާއި އެކު ވާނީ އެންމެ އެއްޗެކެވެ. رسول الله صلى الله عليه وسلم ހަދީޘްކުރައްވަނީ މިފަދައިންނެވެ. يَتْبَعُ الْمَيِّتَ ثَلاَثَةٌ فَيَرْجِعُ اثْنَانِ وَيَبْقَى مَعَهُ وَاحِدٌ يَتْبَعُهُ أَهْلُهُ وَمَالُهُ وَعَمَلُهُ فَيَرْجِعُ أَهْلُهُ وَمَالُهُ وَيَبْقَى عَمَلُهُ. متفق عليه ” މައްޔިތާއާއެކު3އެއްޗެއް (ކަށްވަޅާހަމަޔަށް) ދެއެވެ.2އެއްޗެއް އޭނަ ދޫކޮށްފައި އެނބުރި އާދެއެވެ. އޭނާއާއިއެކު ވާނީ އެންމެ އެއްޗެކެވެ. އޭނާގެ އަހުލުންނާއި މުދާ އެނބުރި އާދެއެވެ. އަދި އޭނައާއެކު ވާނީ ހަމައެކަނި އޭނާގެ ޢަމަލުތަކެވެ.”\nއެންމެހައި އަޚުންނާއި އުޚްތުންނޭވެ! ކީރިތި رسول الله صلى الله عليه وسلم މިދުނިޔޭގައި މުސްލިމުންގެ ޙާލަތު ބަޔާންކުރައްވަމުން ޙަދީޘްކުރެއްވިއެވެ. “الدُّنْيَا سِجْنُ الْمُؤْمِنِ وَجَنَّةُ الْكَافِرِ”.“ދުނިޔެއަކީ މުއުމިނުންނަށްވާ ހުރަގެއެކެވެ. އަދި ކާފަރުންނަށްވާ ސުވަރުގެއެކެވެ.” އެހެނީ ކާފަރުން ދެކެނީ ޙަޔާތަކީ، ހަމައެކަނި މިދުނިޔޭގެ ޙަޔާތްކަމެވެ. އެހެންކަމުން އެބައިމީހުންނަށް މިއީ ސުވަރުގެއެކެވެ. އެބައިމީހުން އެދެނީ ވީހާވެސް ގިނައެއްޗެއް މިތަނުން ހޯދައިގަތުމެވެ. އެކަކު އަނެކަކަށް ވާދަކޮށް އުޅެނީ ދުނިޔަވީ ބޭނުންތައް ޙާޞިލްކުރުމުގައެވެ. އެކަންކަން ޙާޞިލްކުރުމުގައި މުޅި ހަށިގަނޑާއި މުދާ ޤުރުބާން ކުރެއެވެ. އަދި ފޭރިގަނެގެން ނަމަވެސް އެކަންކަން ޙާޞިލްކުރުމަށް މަސައްކަތް ކުރެތެވެ. އެހެންނަމަވެސް މުސްލިމުން ގަބޫލުކުރާ ގޮތުން މަރުވުމަށްފަހު އަލުން އައު ޙަޔާތެއް އެބައޮތެވެ. މިދުނިޔޭގެ ޙަޔާތަކީ ކުރު ވަގުތުކޮޅެކެވެ. ދުނިޔެއިން މިފެންނަ ކަންތައްތަކަކީ އެބައިމީހުން ކާމިޔާބުގެ މަގުން އެއްކިބާކޮށް، ގެއްލުމާއި ހަލާކުގެ ތެރެއަށް ވަށްޓާލާނެފަދަ ކަންކަން ކަމުގައި ދެކެއެވެ. އެބައިމީހުން މިކަންކަމަށް ބިރުވެތިވެ، އަބަދުވެސް މިކަންކަމުން ސަލާމަތްވާނޭ ގޮތްތަކާމެދު ވިސްނައެވެ. ﷲއަށް އިޚްލާޞްތެރިކަމާއެކު، ފުރިހަމައަށް އަޅުކަންކުރުމަށް ހުރަސްއަޅާ އެއްޗެހިތަކެއް ކަމުގައިމެނުވީ މިތަކެތި ނުވާކަން، އެބައިމީހުން ޤަބޫލުކުރެއެވެ. ޚާއްޞަކޮށް މިޒަމާނުގައެވެ. އެހެންކަމުން ތިބާވެސް ހުށިޔާރުވާށެވެ. رسول الله صلى الله عليه وسلم ޙަދީޘްކުރައްވާފައިވެއެވެ. “ޒަމާނެއް އަންނާނެއެވެ! އެވަގުތު އިސްލާމްދީނުގައި ފުރިހަމައަށް ހިފަހައްޓައިފި މީހާގެ މިސާލީ އޭނާގެ އަތުން އަނގުރުއަލިފާނުގައި ހިފައިގެން ހުންނަ މީހެއްގެ މިސާލެވެ.”\nތިބާ ސުވަރުގެއަށް އެދޭނަމަ، އެސުވަރުގެ ޙާޞިލްކުރުމަށްޓަކައި މަސައްކަތް ކުރަންޖެހެއެވެ. ބައެއްމީހުން ދެކޭ ގޮތުގައި އިސްލާމްވުމުން އެނިމުނީއެވެ. ނަމަވެސް މުސްލިމުންގެ ވިސްނުމަކަށް ވާންވާނީ، ސުވަރުގެ އެދިގެން އެތަނަށް ވާޞިލްވުމަށްޓަކައި ކުރަންޖެހުނު ހުރިހާކަމެއް ކުރާ ބަޔެއް ކަމުގައިވުމެވެ.\nﷲ ސުބްޙާނަހޫ ވަތަޢާލާ ވަޙީކުރައްވާފައިވެއެވެ. وَالسَّابِقُونَ السَّابِقُونَ (10) أُولَئِكَ الْمُقَرَّبُونَ (11) فِي جَنَّاتِ النَّعِيمِ (12) ثُلَّةٌ مِنَ الْأَوَّلِينَ (13) وَقَلِيلٌ مِنَ الْآَخِرِينَ (14) “އަދި ކުރިއަރައިދިޔަ މީހުންނީ، (ދަރަޖައިގެގޮތުން) ކުރިއަރައިދިޔަ މީހުންނެވެ.(10) ކުއްތަންކުރައްވާފައިވާ މީހުންނީ، އެއުރެންނެވެ.(11) ނިޢުމަތުގެ ސުވަރުގެތަކުގައެވެ.(12) އިސްވެދިޔަމީހުންގެ ތެރެއިން ގިނަބަޔެކެވެ.(13) އަދި ފަހުގެ މީހުންގެ ތެރެއިން މަދުބަޔެކެވެ.(14)”\nއެހެންކަމުން ކުރީގެ އުއްމަތްތަކުގެ މީސްތަކުންގެ ތެރެއިން މިދުނިޔެއަކީ ކޮންފަދަތަނެއްކަން ރަނގަޅަށް ދެނެގަތް މީހުން އެދުނީ ކޮންއެއްޗަކަށްކަން، ނުވަތަ ވާދަކޮށް އުޅުނީ ކޮންކަންތަކެއް ޙާޞިލްކުރުމަށްކަން ތިބާ ބަލާހުށިކަމެވެ! އަދި އެބައިމީހުންގެ ޙަޔާތުން ޢިބުރަތް ޙާޞިލުކުރާ މީހަކު ކަމުގައި ތިބާ ވާހުށިކަމެވެ!\nرسول الله صلى الله عليه وسلم ގެ ޒަމާނުގައި އުޅުއްވި2މީހެއްގެ ވާހަކަ އެކަލޭގެފާނު ބަޔާންކުރެއްވިއެވެ. މިދެމީހުންނީ ﷲއަށްޓަކައި ހެޔޮކަންކަމުގައި އެކަކު އަނެކަކާއި ވާދަކުރަމުންދާ ދެމީހުންނެވެ. ރޭއަޅުކަންކުރުމާއި ރޯދަ ހިފުމުގައެވެ. މުދަލުން ހޭދަކުރުމުގައެވެ. އަދި އެހެނިހެން ސުންނަތް ކަންތައްތަކުގައެވެ. ކޮންމެކަމެއްގައިވެސް އަނެކާއަށްވުރެ ކުރިހޯދުމުގައި ވާދަކުރަމުންދަނީއެވެ. އެއްދުވަހަކު ޖިހާދަށް ދިއުމަށް މި ދެމީހުން ނިންމިއެވެ. އެމީހުން ބުންޏެވެ! މިއީ ސުވަރުގޭގެ އެންމެމަތީ މަޤާމަށް ވާޞިލްވުމަށްޓަކައި ރަނގަޅު ފުރުޞަތެކެވެ. ދެން އެއަށްފަހު ހަނގުރާމައިގެ ތެރޭގައި އެކަކު އަނެކަކަށް ވީނުވީއެއް ނޭނގި ގެއްލިދާންދެން މަޝްޣޫލުވެއްޖެއެވެ. ޢަދުއްވުން، އޭގެތެރެއިން އެކަކު ހިފައި އަސީރުކޮށްފިއެވެ. އަދި އޭނާއަށް އަޛާބު ދައްކަމުން ގެންދިޔައެވެ. އަޛާބު ދެވޭ ކޮންމެފަހަރަކު އޭނާ އުފަލުން ހިނިތުންވެލައެވެ. އެހިނދު އެ މުޝްރިކުން ހައިރާންކަމާއެކު އަހައެވެ. ތިބާ ތިޔަ ހެނީ ކީއްވެގެން ހެއްޔެވެ؟ އޭނާ ޖަވާބުދެއެވެ. الحمد لله އެވެ. އަހަރެން އަހަރެންގެ އަޚާއާއި ވާދަކޮށް ޖަންނަތުލް ފިރްދައުސަށް ޝަހީދެއްގެ ގޮތުގައި ވާޞިލްވާކަމުގެ އުފަލާއި ހިތްހަމަ ޖެހުމުގައެވެ. އެ މުޝްރިކުން ބުންޏެވެ! މުސްލިމުންނަށް ތިޔަތިބީ ކިހިނެއްވެފައި ހެއްޔެވެ! ކުރިން އެދިޔަ މީހާވެސް ބުނީ ހަމަ ތިފަދަ ބަސްތަކެކެވެ. އެކަލޭގެފާނަށް ކީރިތިކުރެއްވުނެވެ. ނަމަވެސް މަރާއި ބައްދަލުކުރިއެވެ. ކީރިތި ކުރެއްވުނީ އެކަލޭގެފާނުގެ އަޚް ކުރިއަރައި ދިޔުމުންނެވެ. إن شاء الله އެދެމީހުން ސުވަރުގޭގައި ބައްދަލުކުރާނެއެވެ.\nކުރިއަރައި ދިޔަ މީހުންނަކީ އެއީއެވެ. އެބައިމީހުން ވަނީ ސުވަރުގެ ޙާޞިލްކުރުމަށްޓަކައި، މިފަނާވެދަނިވި ދުނިޔެ ޤުރުބާންކޮށްފައެވެ. ފަހެ އަހަރުމެން އާޚިރަތް ވިއްކާލައިފައި މިދުނިޔެ ގަންނާނީ ކޮންފަދައަކުން ހެއްޔެވެ. މިއަދު، ގިނަ މުސްލިމުން އެބައިމީހުންގެ ބޮލުގައިވާ ތާޖެއްފަދައިން ދުނިޔެ ދެކެމުންދާއިރު، ޞަޙާބީން އެބޭކަލުންގެ ބޮލުގައިވާ ތާޖެށްފަދައިން ދެކިލެއްވީ ދީނެވެ. އެ ތާޖަށް އުނިކަމެއް އަތުވެދާނެކަމަށް ހީވުމާއެކު، އެބޭކަލުންގެ އަތުގައިވާ ދުނިޔެ ބިމުގައި ބާއްވަތެވެ. މައްސަލައެއް ދިމާވެއްޖެނަމަ ދުނިޔެ އެއްފަރާތްކޮށް، އާޚިރަތަށް އިސްކަންދެއެވެ. މުދާ ޤުރުބާން ކުރިއެވެ. ކޮންކަމަކަށް ތޯއެވެ. ދުނިޔޭގެ ބޭނުމަކަށް ނޫނެކެވެ. އާޚިރަތުގެ ގޮވަތި ބިނާކުރުމަށެވެ. ނަމަވެސް މިއަދު ފެނިގެން މިދަނީ މީގެ އިދިކޮޅެވެ.\nއަބޫބަކުރު رضي الله عنه އާއި ޢުމަރު رضي الله عنه ގެ ޙާލަތަށް ބަލައިލާއިރުވެސް ފެނިގެންދަނީ ހަމަ މިފަދަ މިސާލެކެވެ. ޢުމަރު رضي الله عنه އަބަދުވެސް އަބޫބަކުރު رضي الله عنه އަށްވުރެން ކޮންމެކަމެއްގައިވެސް ކުރިއަރައި ދެވޭތޯ މަސައްކަތްކުރެއެވެ. އެހެނީ ހެޔޮކަންކަމުގައި އެކަކު އަނެކަކާއި ވާދަކޮށް ކުރިއަރައި ދިއުމަކީ އެބޭކަލުންގެ ސިފައެވެ. رسول الله صلى الله عليه وسلم ގެ ޒަމާނުގައި މުސްލިމުންނަށް ވަރަށް ބޮޑު ތަނދު މަޑުކަމެއް ކުރިމަތިވިއެވެ. އަދި رسول الله صلى الله عليه وسلم އެންމެހައި މުސްލިމުންނަށް އެބައިމީހުންގެ އަތުގައި ހުރި މުދަލުން އެމީހަކަށް ދޭން ކެރުނު އެއްޗެއް އެކަލޭގެފާނުގެ އަރިހަށް ގެނައުމަށް އެދުނެވެ. އެދުވަހު ޢުމަރު رضي الله عنه ވިދާޅުވިއެވެ. މިއަދު އަބޫބަކުރު رضي الله عنه އާއި ވާދަކޮށް ކުރިއަރައި ދާނަމެވެ. އެއަށްފަހު އެކަލޭގެފާނުގެ ގެކޮޅަށްވަދެވަޑައިގެން މުދަލުގެ ދެބައިކުޅަ އެއްބައި އެކަލޭގެފާނުގެ ކޮނޑުމައްޗަށް ލައިގެން ރަސޫލާ صلى الله عليه وسلمގެ އަރިހަށް ދިއުމަށް ހިނގައި ގަތެވެ. رسول الله صلى الله عليه وسلم ގެ އަރިހަށް އާދެވުމުން، ކަލޭގެފާނުގެ އަހުލުންނަށް ބެހެއްޓީ ކޮންއެއްޗެއްތޯއޭ ސުވާލު ދެންނެވުމުން ޢުމަރު رضي الله عنه ވިދާޅުވިއެވެ. މުދަލުގެ ދެބައި ކުޅަ އެއްބައެވެ. ރަސޫލާ صلى الله عليه وسلم ޙާދީޘްކުރެއްވިއެވެ. بارك الله فيك يا عمر (އޭ ޢުމަރެވެ! ތިބާއަށް ﷲ ބަރަކާތް ލައްވާށިއެވެ). ދެން އެއަށްފަހު އަބޫބަކުރު رضي الله عنه އަށް ވިދާޅުވިއެވެ. ކަލޭގެފާނުގެ އަހުލުންނަށް ދޫކުރީ ކޮންއެއްޗެއްތޯއެވެ. އަބޫބަކުރު رضي الله عنه ވިދާޅުވިއެވެ. ތިމަން ދޫކުރީ ﷲ އާއި އެކަލާނގެ ރަސޫލާއެވެ. سبحان الله! މިލްކުގައިވީ އެންމެހައި މުދާތަކެއް ﷲ ގެ މަގުގައި ހޭދަކުރެއްވީއެވެ.\nދެން އެއަށްފަހު، މުސްލިމުންގެ ފުރަތަމަ ޞަފީރުކޮބައިތޯއެވެ. ރީތިކަމާއި މުއްސަންދިކަމުގައި އަރައި ހުރި މުޞްޢަބު ބުން ޢުމައިރު رضي الله عنه އެވެ. މަދީނާއަށް މީސްތަކުންނަށް ދީނަށް ގޮވައިލުމަށް رسول الله صلى الله عليه وسلم އެކަލޭގެފާނު ހަމަޖައްސަވައި ފޮނުއްވިއެވެ. އެކަލޭގެފާނަކީ އިސްލާމްވުމުގެ ކުރީގައި އެންމެ މުއްސަނދި ބޭފުޅުންގެ ތެރޭގައި ހިމެނޭ ބޭފުޅެކެވެ. މައްކާގައިވާ އެންމެ ރީތި ޒުވާނާއެވެ. އެންމެ މޮޅު ހެދުންލައި، އެންމެ މީރުވަސްދުވާ އަތަރު ބޭނުން ކުރަމުންދިޔަ ބޭފުޅާއެވެ. އެކަލޭގެފާނު މައްކާގެ މަގުމައްޗަށް ނުކުމެވަޑައިގެންފިނަމަ މައްކާގެ އަންހެނުންތައް މަގުމަތީގައި އެކަލޭގެފާނު ފަހަނައަޅައި ދާންދެން އެކަލޭގެފާނުގެ ހިތް ދަމައިގަތުމަށްޓަކައި އެތުރިގެންތިބޭ ކަމުގައިވެއެވެ. އުޙުދު ހަނގުރާމައިގެ މައިދާނުގައި ކުޅަދާނަކަމާއެކު ހަރަކާތްތެރިވަމުން ދަނިކޮށް ޢަދުއްވުންގެ ފަރާތުން 70 އެތިފަހަރު އެކަލޭގެފާނުގެ ހަށިކޮޅަށް އަރައި މައިދާނަށް ވެއްޓުނެވެ. ހަނގުރާމަ ނިމުމަށް ފަހު رسول الله صلى الله عليه وسلم އާއި އެކަލޭގެފާނުގެ ޞަޙާބީން މުސްލިމުންގެ ޝަޙީދުންތައް ފަސްދާނު ވެޑުވުމަށްޓަކައި ހަރަކާތްތެރިވިއެވެ. އެހިނދު މުއްޞަބު ބުން ޢުމައިރު رضى الله عنه ޝަޙީދުވެފައި ވަނިކޮށް ފެނިވަޑައިގަތެވެ. އެކަލޭގެފާނު ފަސްދާނު ވެޑުވުމަށްޓަކައި ހަށިކޮޅު ނިވާކުރުމަށް ބެލިއިރު އެކަލޭގެފާނު ހަށިކޮޅުގައިވާ ފޮށާމެނުވީ އެކަލޭގެފާނުގެ މިލްކުގައި އެއްޗެއް ވަނިކޮށެއް ފެނިވަޑައެއް ނުގަތެވެ. އޭގެން އެކަލޭގެފާނުގެ ބޯ ނިވާކޮށްފިނަމަ އެކަލޭގެފާނުގެ ފައި ފާޅުވެދެއެވެ. އަދި ފައި ނިވާކޮށްފިނަމަ ބޯ ހާމަވެގެންދެއެވެ. رسول الله صلى الله عليه وسلم އެހިނދު ޙަދީޘްކުރެއްވިއެވެ. މުޞްޢަބު ބުން ޢުމައިރެވެ. އަހަރުމެންނަށް ކަލޭގެފާނުގެ މުދަލުން ކަލޭގެފާނުގެ މުޅި ހަށިގަނޑު ނިވާކޮށްލާނެ މިންވަރުވެސް ނުފެނުވެ. ކަލޭގެފާނު ވަނީ ހުރިހާ މުދަލެއް މުޙްތާޖުވެގެންވާ މީހުންނަށް ޞަދަޤާތް ކޮށްފައެވެ.\nއެންމެހައި ލޮބުވެތި އަޚުންނާއި އުޚްތުންނޭވެ! މިފަދަ ހައިރާންވެ އަޖައިބުވެ އަންތަރީސްވާފަދަ ކަންތައްތައް މިބޭކަލުންގެ ތާރީޚުން ފެންނަން މިހުރީ، މިބޭކަލުން މަސައްކަތް ކުރީ ސުވަރުގެއަށް އެދުންވެރިވެ އެތަނަށް ވާޞިލްވުމަށް ބޭނުންވެގެންކަމަށް ވާތީއެވެ. އެއްވެސް ހާލެއްގައި ފަހުން އަންނާނެ މީހުންނަށް ދެއްކުމަކަށެއްނޫނެވެ. ބޮޑާވެގަތުމަކަށް ނޫނެވެ. އެބައިމީހުންވަނީ ބޮލުގައި ތާޖެއް ނޭޅިކަމުގައި ވިޔަސް ރަސްކަލުން ކަމުގައެވެ. މާތްކަމާއި މަތިވެރި ކަމުގައެވެ. އެބައިމީހުންނީ މުއްސަނދިކަމުގެ ގޮތުން ގިނަ މުދާތަކެއް މިލްކުގައި ނެތް ނަމަވެސް، ސިލްކުން ފަހާފައިވާ ލިބާސްފަދަ ކޯޓުތައް ތުރުނުކުރި ނަމަވެސް، ޤަދަރު ލިބިގެންވާ ރަސްކަލުންނެވެ. މީސްތަކުން އެބައެއްގެ އަތުގައި ހުރުމަށް އެދޭ އާދައިގެ އެއްޗެހިވެސް ނެތް ބައެއްކަމުގައި ވިޔަސް، އެބައިމީހުންނީ އުފަލާއި އަރާމުގައި އުޅުނު މީހުންނެވެ.


"Cristiano Ah Vure Brazil Ronaldo Molhu" - Vaguthu\nޔުވެންޓަސް އަށް ކުޅެމުން އަންނަ ފޯވަޑް ކްރިސްޓިއާނޯ ރޮނާލްޑޯ އަށް ވުރެ ބްރެޒިލްގެ ކުރީގެ ތަރި ރޮނާލްޑޯ ނަޒާރިއޯ މޮޅު ކަމަށް އިންޓަރ މިލާނުގެ ކުރީގެ ޑިފެންޑަރ މިކެލް ސިލްވެސްޓްރާ ބުނެފިއެވެ.\nފުޓްބޯޅަ ތާރީހުގައި "ރޮނާލްޑޯ" މި ނަމަކީ އެންމެން ވެސް ދަންނަ އަދި އެހާމެ ފުޓްބޯޅައާ ގުޅިލާމެހިފައިވާ ނަމެކެވެ. 90ގެ އަހަރުތަކުގައި ފުޓްބޯޅައިގެ އެންމެ ވިދުންގަދަވި ތަރި ބްރެޒިލްގެ ރޮނާލްޑޯ ނަޒާރިއޯ އަކީ ދުނިޔެ މިހާތަނަށް ދުށް އެންމެ ހުނަރުވެރި އެއް ކުޅުންތެރިޔާ އެވެ. އަނެއްކޮޅުން އާޖެންޓީނާގެ ތަރި ލިއޮނެލް މެސީއާއެކު ފާއިތުވެދިޔަ 15 ވަރަކަށް އަހަރު ފުޓްބޯޅައިގެ ރަސްކަން ކުރަމުން އަންނަ ޕޯޗުގަލްގެ ކްރިސްޓިއާނޯ ރޮނާލްޑޯ އަކީ މި ޖީލުގެ އެންމެ ވަރުގަދަ ފޯވަޑެވެ.\nކްރިސްޓިއާނޯ ރޮނާލްޑޯ އާއި ރޮނާލްޑޯ ނަޒާރިއޯއާ އަޅާކިޔާ މީހުން މަދެއް ނޫނެވެ. އެކި މީހުންގެ ހިޔާލު ހުންނަނީ އެކި ގޮތަށެވެ. އެގޮތުން އެންމެ ފަހުން މި ބަހުސަށް ޖަވާބު ދިނީ އިންޓަ މިލާން އަދި މެންޗެސްޓާ ޔުނައިޓެޑަށް ކުރިން ކުޅެދިން ޑިފެންޑަރު މިކެލް ސިލްވެސްޓްރާ އެެވެ.\n"ލުއިޒް ރޮނާލްޑޯ އޭރު ހުއްޓުވޭކަށް ވެސް ނެތް. އޭރު އޭނާ އަށް ނިސްބަތްކޮށް ގޮވަމުން ދިޔައީ "އެލް ފެނޯމެނޯ" ގެ ނަމުން. އަހަރެން މެސީއާ ދެކޮޅަށް ކުޅުނިން. އަނެއްކޮޅުން ކްރިސްޓިއާނޯ އާއެކު އެއް ޓީމެއްގައި ކުޅުނިން. އެކަމަކު ލުއިޒް ރޮނާލްޑޯ އަކީ އެހެން ލެވެލް އެކޭ ބުނެވޭނީ ސްޕީޑަށް ބަލާއިރު. ކްރިސްޓިއާނޯ ދެތިން ހެޓްރިކެއްގެ ބޭނުންކޮށްފާނެ. އެކަމަކު ލުއިޒް ރޮނާލްޑޯ މާ ތަފާތު. އޭނާ ދިޔައީ ދަނޑުމަތީގަ މުޅިން އާ ކަންތައްތައް އީޖާދު ކުރަމުން. ކޮންމެ ހާލަތަކުން ވެސް އޭނާ އަށް އިނގޭ ދެމިގަނެގެން ދާން. ކޮންމެ ޕޮޒިޝަނެއްގަ ހުރެ ގޯލު ޖަހަން އޭނާ އަށް އިނގޭ. އަނެއްކޮޅުން އެއް އިރެއްގަ އެއް ފައިން ކުޅެ އޭރު ދުނިޔޭގެ އެންމެ މޮޅެތި ޑިފެންޑަރުން ކައިރިން ބޭނުން އެއްޗެއް ހަދާލި، " ސިލްވެސްޓްރާ ބުންޏެވެ.\nފުޓްބޯޅަ ދުނިޔޭގެ ސަމާލުކަން ރޮނާލްޑޯ ނަޒާރިއޯ އަށް އެންމެ ބޮޑަށް ލިބެން ފެށީ އޭނާ ސްޕެއިންގެ ބާސެލޯނާ އަށް ކުޅުނު ދުވަސްވަރުގައެވެ. އޭގެ ފަހުން އޭރުގެ ދުނިޔޭގެ ރެކޯޑް އަގަކަށް އިންޓަރ މިލާނުން 1997 ވަނަ އަހަރު ރޮނާލްޑޯގެ ސޮއި ހޯދިއެވެ. އިންޓަރ އާއެކު ފުރަތަމަ ސީޒަނުގައި ވެސް ރޮނާލްޑޯ ވަނީ ދުނިޔެ އާއި ޔޫރަޕުގެ މޮޅު ކުޅުންތެރިޔާގެ މަގާމް ހާސިލްކޮށްފައެވެ. އިންޓަރ އާއެކު ހޭދަކުރި ތިންވަނަ ސީޒަނުގައި ކަކުލަށް ލިބުނު ސީރިއަސް ހާނީއްކައެއްގެ ސަބަބުން ރޮނާލްޑޯގެ ކެރިއަރު އަޑިއަޅާލި ނަމަވެސް އޭނާ ވަނީ އެނބުރި އައިސް ބްރެޒިލް އާއެކު 2002 ވަނަ އަހަރުގެ ވޯލްޑް ކަޕް ކާމިޔާބުކޮށްފައެވެ.\nފުޓްބޯޅައިން ރޮނާލްޑޯ ރިޓަޔާ ކުރިއިރު އޭނާ ވަނީ ކެރިއަރުގައި 518 މެޗުން 352 ގޯލު ޖަހައި 19 ތަށި އުފުލާލާފައެވެ. ރޮނާލްޑޯ ވަނީ ބާސެލޯނާ އާއި އިންޓަރ މިލާނުގެ އިތުރުން ރެއާލް މެޑްރިޑް އަދި އޭސީ މިލާނުގައި ވެސް އޭނާގެ ހުނަރު ސާބިތުކޮށްދީފައެެވެ.\nއޭޕްރީލް 30, 2020 16:23\nއަޞްލު ދުނިޔޭގައި އުފެދުނު އެންމެ މޮޅުކުޅުންތެރިޔިކީ ބުރެޒިލް ރޮނާލްޑޯ\nބޮޑު ރޮނާލްޑޯގެ ކުޅުން ނުފެންނަ މީހުން ބުނާނެ ސީރޯނާލްޑޯ އޭ މޮޅީ..\nހަމަ އެކަނި ރާއްޖޭ ފުޓްބޯޅަ ބަލާ މީހަކައް ދިނިޔޭން އެންމެ މޮޅުކަމައް ފެންނާނީ އަސްފާގް\nފުޓްބޯޅައިގެ ޖާދޫ ފެނުނީ ރޮނާލްޑީނިއޯ ފަރާތުން މަށައް އެއްމެ މޮޅީ އަބަދު ހެވިފަ ހުންނަ ޑީނިއޯ\nމެއި 11, 2020 04:43\nޑީނޯ އަސްލުވެސް އެންމެ ތަފާތީ، އެކި އެކި މައްސަލތަކާ ހުރެ ކެރިއަރަށް ހިޔަނި އެޅިގެން ނުދިޔަނަމަ، ބަޔަކު ކުރާނެ ބަހުސްއެއްވެސް ނޯންނާނެ.\nމެއި 2, 2020 13:17\nހަމަ މޮޅީ ޕޯޗުގަލް ރޮނާލްޑޯ\nމެއި 3, 2020 02:09\nމެސީ ދޯ އެންމެ މޮޅުވާނީ.. ދެން ބްރަޒިލް ރޮނާލްޑޯ ، ރޮނާލްޑިންހޯ.. މަރަޑޯނާ ޒިދާން ޕެލޭ ، ކުރިސްޓިއާނޯ ރޮނަލްޑޯ\nމެއި 3, 2020 13:34\nމެސީ ކީއްވެ މޮޅުވާންވީ\nމެއި 3, 2020 13:35\nމެއި 3, 2020 14:45\nމޮޅު ބަލަނި ކިހިނެއްތަ. އެމީހަކު ރުހެމީހަކު ރަނގަޅު ވަނީ ދޯ.\nމެއި 5, 2020 03:21\nމެސީ މޮޅުވާންވީ ކީއްވެ ؟6ބެލޮން ޑިއޯ އަދި6ރަން ބޫޓް އެބައޮަތްތަ އެހެން ކުޅުން ތެެރިއެއްގަ އަތުގަ؟ މެސީގެ އެސިސްޓްވި ވަރަށް އެހެން މީހަކަށް ވެވުނުތަ ؟ ޖަވާބު .. ނުލިބޭ.. ނުވޭ.\nމެއި 8, 2020 22:12\nހަމަ މޮޅީ މަގޭ ރޮނާލްޑޯ


Liverpool aai Chelsea molhuvi iru, Tottenham salaamaiyvejje | Mihaaru\nކުޅިވަރު / އިނގިރޭސި އެފްއޭ ކަޕް\nލިވަޕޫލާއި ޗެލްސީ މޮޅުވިއިރު، ޓޮޓެންހަމް ސަލާމަތްވެއްޖެ\nލިވަޕޫލްގެ މިނަމީނޯ (ވ) އެވަޓަންގެ ސިގަޑްސަން ކައިރިން ބޯޅަ ހިފައިގެންދަނީ.-- ފޮޓޯ: އޭއެފްޕީ\n06 ޖެނުއަރީ 2020 - 09:44\nލަންޑަން (ޖެނުއަރީ 6) - އިނގިރޭސި އެފްއޭ ކަޕްގެ ތިން ވަނަ ބުރުގައި ރޭ ކުޅުނު މެޗުތަކުން ޗެލްސީ އާއި ލިވަޕޫލް މޮޅުވިއިރު ހޯސޭ މޮރިނިއޯގެ ޓޮޓެންހަމް ބަލިނުވެ ކިރިޔާ ސަލާމަތްވެއްޖެ އެވެ.\nއަމިއްލަ ދަނޑުގައި ޗެލްސީ ކުޅުނު މެޗުން މޮޅުވީ ނޮޓިންހަމް ފޮރެސްޓް އަތުން 2-0 އިންނެވެ. ގިނަ ޒުވާން ކުޅުންތެރިންނާ އެކު ނުކުމެ ލިވަޕޫލުން އެވަޓަން ބަލިކުރީ 1-0 އިންނެވެ. ރަށުން ބޭރުގައި މިޑްލްސްބަރާއާ ދެކޮޅަށް ކުޅުނު މެޗުން ޓޮޓެންހަމް އެއްވަރުވީ 1-1 އިންނެވެ.\nޗެލްސީން ރޭގެ މެޗު ކުޅުނީ ހާއްސަ ޖޯޒީއެއްގަ އެވެ. މި ޖޯޒީ ފަރުމާކޮށްފައިވަނީ 1970 ވަނަ އަހަރު ޗެލްސީ އަށް ފުރަތަމަ އެފްއޭ ކަޕް ކާމިޔާބުކޮށްދިން ޓީމު އޭރު ބޭނުންކުރި ޖޯޒީ އަސްލަކަށް ބަލައިގެންނެވެ. އޭރު ޓީމުގައި ހިމެނުު ބައެއް ކުޅުންތެރިން މެޗު ބަލަން ދަނޑަށް ދިޔަ އެވެ.\nބަދަލުތަކަކާ އެކު ކުޅުނު ޗެލްސީ ޓީމުން ރޭގެ މެޗުގައި ޖެހި ދެ ގޯލު ވެސް ކާމިޔާބުކުރީ ފުރަތަމަ ހާފުގަ އެވެ. ފުރަތަމަ ލަނޑު ޖެހީ ކަލުމް ހަޑްސަން-އޮޑޯއި އެވެ. އަނެއް ގޯލު ޖެހީ ފަހަކަށް އައިސް ޓީމުން ފުރުސަތު ނުލިބި ހުރި ރޮސް ބާކްްލީ އެވެ. ޗެލްސީގެ ކޯޗު ފްރޭންކް ލަމްޕާޑް ބުނީ އެފްއޭ ކަޕަކީ ޗެލްސީ އަށް އަބަދުވެސް ހާއްސަ މުބާރާތެއް ކަމަށާއި މި މުބާރާތަށް އޭނާ ވަރަށް ސަމާލުކަން ދޭނެ ކަމަށެވެ.\nގާތްގާތުގައި ގިނަ މެޗުތަކެއް ކުޅެން ޖެހިފައިވުމުން ލިވަޕޫލުން ރޭ އެވަޓަންއާ ދެކޮޅަށް ނެރުނީ ނިސްބަތުން ޒުވާން ޓީމެކެވެ. ކާލޯ އަންޗެލޮޓީގެ ކޯޗުކަމުގައި ކުޅޭ އެވަޓަން އިން ވަރުގަދަ ޓީމަކާ އެކު ނުކުތް މި މެޗު ފެށިގެން މާ ގިނައިރުތަކެއްނުވެ ލިވަޕޫލްގެ ތަޖުރިބާކާރު ކުޅުންތެރިޔާ ޖޭމްސް މިލްނާ އަށް އަނިޔާވެ އޭނާ ބަދަލުކުރަން ޖެހުނެވެ. އެވަޓަންގެ ފަރާތުން ފުރަތަމަ ހާފުގައި ނުރައްކާތެރި ހަމަލާތަކެއް ފެނިގެންދިޔައިރު، ލިވަޕޫލް ގޯލުގައި ހުރި އެޑްރިއާން ވަނީ އެ ބޯޅަތައް ހުއްޓުވައިފަ އެވެ.\nމި ފަހަރުގެ ޓްރާންސްފާގައި ލިވަޕޫލާ ގުޅުނު ޖަޕާނުގެ ޓަކޫމީ މިނަމީނޯ އެ ޓީމަށް ކުޅުނު ފުރަތަމަ މެޗުގައި ފެނިގެންދިޔަ ހަމައެކަނި ގޯލު މެޗުގެ 71 ވަނަ މިނިޓްގައި ޖެހީ 18 އަހަރުގެ މިޑްފީލްޑަރު ކާޓިސް ޖޯންސް އެވެ. މެޗަށް ފަހު ލިވަޕޫލްގެ ކޯޗު ޔާގެން ކްލޮޕް ވަނީ ލިވަޕޫލްގެ ކުޅުންތެރިން ކުރި މަސައްކަތަށް ތައުރީފުކޮށްފަ އެވެ.\nވަރުގަދަ ޓީމަކާ އެކު ނުކުތް ޓޮޓެންހަމް ކޮޅަށް މެޗުގެ 50 ވަނަ މިނިޓްގައި މިޑްލްސްބަރާ އަށް ލީޑުނަގައިދިނީ އެޝްލީ ފްލެޗާ އެވެ. އޭގެ އެގާރަ މިނިޓް ފަހުން ޓޮޓެންހަަމަށް ލޫކަސް މޯރާ ވަނީ އެެއްވަރުކޮށްދީފަ އެވެ. އޭގެ ފަހުން މިޑްލްސްބަރާ އިން ގިނަ ނުރައްކާތެރި ހަމަލާތަކެއް ފޮނުވާލި އެވެ.\nމެޗަށް ފަހު މޮރީނިއޯ ބުނީ މިއީ ޓޮޓެންހަމަށް އުނދަގޫ ވަގުތުތަކެއް ކަމަށާއި މެޗު ދިޔަ ގޮތާ ބަލާއިރު ޓޮޓެންހަމް މި މުބާރާތުގައި އޮތުމަކީ ވެސް ލިބޭނެ ހިތްހަމަ ޖެހުމެއް ކަމަށެވެ. އެކަމަކު ދެން ވިސްނަން ޖެހޭ އަނެއް ކަމަކީ އިތުރު މެޗެއް ކުޅެން ޖެހިފައިވުމުގެ އުނދަގޫ ކަމަށް މޮރީނިއޯ ބުންޏެވެ.\nއިނގިރޭސި އެފްއޭ ކަޕް ޗެލްސީ ޓޮޓެންހަމް އެވަޓަން ލިވަޕޫލް


Ehen meehun salaamaiy kuran miee namoonaa eh | Mihaaru\nހުޅުމާލޭ ކޮވިޑް ފެސިލިޓީގައި ހުރި މީހަކު ނަމާދަށް ފަހު ދުއާ ކުރަނީ.\nއެހެން މީހުން ސަލާމަތްކުރަން މިއީ ނަމޫނާއެއް\n15 ސެޕްޓެމްބަރ 2020 - 17:333comments\nރާއްޖޭގައި އެންމެ ހަލުވިކަމާ އެކު ކޮވިޑް-19 ފެތުރުނީ މިދިޔަ އޮގަސްޓްމަހު އެވެ. އެ މަހު މާލެ އިން ރާއްޖޭގެ އެހެން ރަށްތަކަށް ފުރަބަންދު ހޯމް ކަރަންޓީނަށް 2،705 މީހުން ދިޔަ އެވެ. އޭގެ ތެރެއިން 121 މީހަކު ކޮވިޑަށް ފައްސިވި އެވެ. އެކަމަކު ޕޮޒިޓިވް ޚަބަރަކީ، މާލެ ފިޔަވައި އެހެން ރަށްރަށުގައި މި ބަލި ފެތުރިފައި ނުވުމެވެ. ހޯމް ކަރަންޓީނުގައި ތިބެ އެ ބަލިން ފަސޭހަވި ނަމަވެސް ވެސް ރާއްޖޭގައި ގިނައީ ކޮމިއުނިޓީ ސްޕްރެޑެއް ނެތް ރަށްތަކެވެ.\nހެލްތު އިމަޖެންސީ އޮޕަރޭޝަންސް ސެންޓަރު (އެޗުއީއޯސީ) ން ބޭއްވި މީޑިއާ ބްރީފިންގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވި ގޮތުގައި، އެހާ ގިނަ އަދަދެއްގެ މީހުން ހޯމް ކަރަންޓީނަށް ދިއުމާ އެކުގައިމެ، އެ މުޖުތަމައުތައް ބަލިން ރައްކާތެރިވެ އޮތީ އުސޫލުތަކާ އެއްގޮތަށް މީހުން އަމަލުކުރުމުންނެވެ.\n"އެ ހިސާބުން ބަލި ކޮންޓްރޯލް ވެގެން ދިޔައީ ކަރަންޓީނަށް ވަޑައިގެންނެވި ފަރާތްތަކުން ކަރަންޓީނު ގައިޑްލައިންތަކާ އެއްގޮތަށް ގޭގައި ތިއްބެވީމާ،" ނަޒްލާ ވިދާޅުވެފައިވެ އެވެ.\nތިމާގެ ސަބަބުން ވައިރަސް ފެތުރުނަ ނުދިނުން\nމުހައްމަދު އަހުމަދު 40 (އަސްލު ނަމެއް ނޫން) އަކީ، ޑރ. ނަޒްލާ އެ ވިދާޅުވި ފަދައިން ފަރުދީ ޒިންމާ އަދާކުރި އެކެކެވެ. އޭނާ ހޯމް ކަރަންޓީނަށް ދިޔަ އިރު ވެސް ހިތުގެ އަޑިން ގަބޫލު ކޮށްގެން ހުރީ ވައިރަސް އަރައިފާނެ ހާލަތްތަކެއް މާލޭގައި އޭނާ ތަޖުރިބާ ކޮށްފައިވާނެ ކަމެވެ. އެހެންކަމުން، ހޯމް ކަރަންޓީނުގެ 14 ދުވަހަށް ފަހު ނަގާ ސާމްޕަލް އެ ބައްޔަށް ޕޮޒިޓިވް ވުމުގެ ހުރިހާ ފުރުސަތެއް އެބަ އޮތްކަން އޭނާ އަށް އެނގެއެވެ.\nއެހެންވެ، އޭނާ އެންމެ ބޮޑު ސަމާލުކަމެއް ދިނީ ރަށުގެ އެހެން އެއްވެސް މީހަކާ ކޮންޓެކްޓްވުމުގެ އެއްވެސް ފުރުސަތެއް ނުބޭއްވުމަށެވެ. ރަށުގައި ތިބި އާއިލާގެ މީހުން އޭނާއާ މުއާމަލާތު ކުރާނެ ގޮތުގެ ފުރިހަމަ އިރުޝާދުތަކެއް ދުރާލައި ދިނެވެ. މުހައްމަދާއި އޭނާގެ އާއިލާ ކަރަންޓީނުވާން، ގޭގެ އެހެން މީހުން ވަގުތީ ގޮތުން ބަދަލުވީ އާއިލާގެ އެހެން ބައެއްގެ ގާތަށެވެ.\n"އަޅުގަނޑު ބުނިން މަންމަ އާއި ކޮއްކޮމެންގެ ގާތުގައި ވެސް، ގެއަށް އެއްޗެއް ގެންނަންޏާ ގޯތިތެރެ އަށް އެތެރެކޮށްލާފައި ދާށޭ. އެއްޗެއް ބެހެއްޓިކަން އަންގާނީ ދުރަށް ގޮސްފައޭ،" މުހައްމަދު ބުންޏެވެ.\nއޭނާ ބުނި ގޮތުގައި، އެގޮތަށް ކަންތައް ކުރަން ލަފާދިން އެއް ސަބަބަކީ، މައިވަންތަކަމުގެ ލޯތްބާއި އުހުއްވަތްތެރިކަމުގެ ލޯބީގެ ސަބަބުން ވެސް އެއިން މީހަކު އޭނާގެ ގާތަށް ބޭއިހްތިޔާރުގައި އާދެވިދާނެ ފުރުސަތެއް ނުދޭން ވެގެންނެވެ. އާއިލާގެ މެމްބަރުންނަށް އޭނާ ތަކުރާރުކޮށް ދިން ލަފަޔަކީ، އެއްޗެއް ބަހައްޓަން އައިސް ގޭގެ ބޭރު ދޮރުގައި ވެސް އަތް ނުލުމަށެވެ.\nރަށަށް ދިޔަތާ ދެތިން ދުވަހުގެ ތެރޭގައި މުހައްމަދުގެ ގައިން ކޮވިޑްގެ އަލާމާތްތައް ފެންނަން ފެށި އެވެ. ކަމާ ގުޅޭ މައުލޫމާތު ރަނގަޅަށް ލިބިހުރި މީހަކަށް ވާތީ އެ ހާލަތަށް ވެސް އޭނާ ހުރީ ވަރަށް ރަނގަޅަށް ތައްޔާރުވެގެންނެވެ. އަލާމާތްތައް ހަމަ ފެނުމާ އެކު، އަނބިދަރިންނާ ވަކިން އޭނާ އައިސޮލޭޓްވި އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކަނޑައަޅާފައިވާ ގައިޑްލައިންގައި ވެސް އޮތީ އެގޮތަށެވެ. ބައްޔަށް ޕޮޒިޓިވްވާ ހާލަތުގައި އެންމެ އިސްކަންދޭން ޖެހޭ އެއް ކަމަކީ އެހެން ބަޔަކާ ކޮންޓެކްޓް ނުވުމެވެ.\nދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯ އިން އިރުޝާދު ދެނީ ލެބޯރެޓަރީ ޓެސްޓަކުން ކޮވިޑަށް ޕޮޒިޓިވް އަދި ނުވިޔަސް، އެއްވެސް ވަރަކަށް އަލާމާތެއް ފެނިއްޖެ ނަމަ އެކަހެރި ވުމަށެވެ. ޑަބްލިއުއެޗްއޯގެ ވެބްސައިޓްގައި ޝާއިއުކޮށްފައިވާ އިރުޝާދުގައި ބުނެފައި ވަނީ ރޯގާޖެހި، ކިނބި އަޅައި ނުވަތަ އެ ނޫން ވެސް ކޮވިޑްގެ އެއްވެސް އަލާމާތެއް ކަމަށް ޝައްކުވާ ފަދަ ކަމެއް ވިޔަސް މަސައްކަތުގެ މާހައުލަށާއި އާއްމު ތަންތަނަށް ނުކުމެ އުޅުން ވަގުތުން ހުއްޓައިލުމަށެވެ.\nކޮވިޑް-19 އަށް ވަކި ހާއްސަ ބޭހެއް، ފަރުވާއެއް އަދި ނެތެވެ. އެ ބަލީގެ މީހުންނަށް ފަރުވާ ދިނުމަށް ކުރާ ކަމަކީ އެ މީހުންގެ ގައިން ފެންނަ ވަކިވަކި އަލާމާތްތަކަށް ފަރުވާ ކުރުމެވެ. މިސާލަކަށް، މި ވައިރަސް ހަށިގަނޑުގައި ހުރުމުގެ ސަބަބުން ހުން އަންނަ ނަމަ، ހުން ތިރިކުރާށެވެ. އެކަމުގައި ހޮސްޕިޓަލްތަކާއި ކޮވިޑަށް ފަރުވާކުރާ ހާއްސަ ފެސިލިޓީތަކުގައި ވެސް ކުރާ ކަމަކީ އެހެން ބައްޔެއްގެ ސަބަބުން ހުން އައުމުން ވެސް ކުރާނެ ކަންތައްތަކެވެ. ކަރުތެރޭ ދަވަ ހެދި، ނޭވާލާން އުނދަގޫ ނަމަ އެކަމަށް ވެސް ފަރުވާ ކުރާނީ ހަމަ އެހެން ބައްޔެއްގެ ސަބަބުން ވެސް އެފަދަ ހާލަތެއް މެދުވެރި ވެއްޖެ ނަމަ އަމަލުކުރާނެ ގޮތަށެވެ.\nކޮވިޑަށް ޕޮޒިޓިވް ވުމުން އެ ބަލީގެ އަލާމާތްތަކަށް ސަމާލުވާން ޖެހެނީ އެހެންވެ އެވެ. އެއީ އެފަދަ އަލާމާތެއް ކޮމްޕްލިކޭޓްވެ، ސީރިއަސް ހާލަތަކަށް ދިޔަ ނުދިނުމަށްޓަކައެވެ.\nއެމެރިކާގެ ސެންޓަ ފޯ ޑިޒީސް ކޮންޓްރޯލް އެންޑް ޕްރިވެންޝަން (ސީޑީސީ) އިން ލަފާދޭ ގޮތުގައި، ކޮވިޑަށް މިހާތަނަށް ފާހަގަވެފައިވާ އަލާމާތަކުގެ ތެރެއިން ވަކި ހާއްސަ އަލާމާތްތަކެއް ފެނިއްޖެ ނަމަ ލަސްނުކޮށް ސިއްހީ އެހީތެރިކަން ހޯދަން ޖެހޭނެ އެވެ.\nއެގޮތުން، ސީޑީސީން ފާހަގަކޮށްފައިވާ އަލާމާތްތަކުގެ ތެރޭގައި:\nމޭގައި ނުފިލާ ރިހުމެއް ނުވަތަ ޕްރެޝަރެއް ހުރުން.\nވާނުވާ ނޭނގޭ ގޮތްވުން (ކޮންފިއުޝަން)\nހޭލަން ނުވަތަ ހޭލާ ހުންނަން އުނދަގޫވުން.\nތުންފަތް ނުވަތަ މޫނު ނޫފައިގަތުން.\nސީޑީސީގެ އިރުޝާދުގައި ބުނެފައިވާ ގޮތުގައި، ކޮވިޑްގެ ސަބަބުން މިނޫން ވެސް އެތައް އަލާމާތްތަކެއް ފެނިދާނެ އެވެ. ފަރުދީ ގޮތުން އެޅޭނެ އެންމެ މުހިއްމު ފިޔަވަޅަކީ، އެ އަލާމާތްތައް ފެނުމުން ވެސް ސިއްހީ އެހީތެރިކަން ލިބިގަތުމެވެ.\nހޯމް ކަރަންޓީނަށް ދިޔައިރު މުހައްމަދަށް މި މައުލޫމާތު އޮތީ ލިބިފަ އެވެ. އެހެންވެ، އޭނާ މި ކަންކަމަށް ވަރަށް ބޮޑަށް ސަމާލުކަން ދިނެވެ. އޭނާގެ އަމިއްލަ ހަށިގަނޑުން ފެނުނު އަލާމާތްތަކުގެ އިތުރުން، އާއިލާގެ މެމްބަރުންގެ ފަރާތުން ފެނުނު އަލާމާތްތަކަށް ވެސް ފަރުވާތެރިވެ ފާރަވެރިވި އެވެ. ރަށުގެ ހެލްތު ސެންޓަރުން އޭނާގެ ހާލު ބަލަން ގުޅާ ކޮންމެ ދުވަހަކު ވެސް ވަރަށް ތަފްސީލުކޮށް ހާލަތު ކިޔައިދިނެވެ.\n"ފުރަތަމަ ފެނުނު އަލާމާތަކީ ހުން ވައްތަރުވުން. އެ ހިސާބުން ހެލްތު ސެންޓަރަށް ގުޅާފައި ވަގުތުން އެވާހަކަ ބުނިން. އެ ހިސާބުން އެކަމަށް ބޭނުންވާ ބޭސް ހެލްތު ސެންޓަރުން ފޮނުވި،" މުހައްމަދު ބުންޏެވެ.\nރާއްޖޭގައި ކޮވިޑް-19 ފުރަތަމަ ފެތުރެން ފެށި ދުވަސްވަރު އެ ބަލި ޖެހުމުން އަމަލުކުރާނެ ގޮތުގެ މާގިނަ އިރުޝާދުތަކެއް ނުދެ އެވެ. އެއީ، އޭރު ބަލިވާ އެންމެން ވެސް ފެސިލިޓީތަކަށް ގެންދާތީ އެވެ. އެ ހާލަތުގައި އެމީހުންނަށް ދޭންޖެހޭ ފަރުވާ އާއި އިރުޝާދު ދިނުމަށް ސިއްހީ ހިދުމަތްތެރިން ތިބޭތީ އެވެ. އެކަމަކު ރަށްރަށަށް ފުރަބަންދު ހޯމް ކަރަންޓީނަށް މީހުން ފޮނުވަން ފެށި ހިސާބުން، ކޮވިޑް ބަލިމީހުން އަމިއްލަ އަށް ކަންތައްތައް ކުރަންވީ ގޮތުގެ އިރުޝާދު ވަރަށް މުހިއްމެވެ.\nމުހައްމަދަކީ، އެހެން މީހުންނަށް ނަމޫނާއެކެވެ. އޭނާ ކަންތައް ކުރި ގޮތް ރަނގަޅެވެ. ތިމާ ބަލިވިޔަސް، އެހެން މީހުން އެކަމުން ރައްކާތެރިކުރެވޭނީ، އެކަމަށް ހާއްސަ ފިޔަވަޅުތައް އަޅައިގެންނެވެ. ބަލިމަޑުކަމެއްގައި އެގޮތަށް އަމަލްކުރުން އަދި މާ ބޮޑަށް ވެސް މުހިންމެވެ.\nމިއީ "ކޮވިޑް ހުއްޓުވާނީ އަހަރެން" ގެ ނަމުގައި ދިވެހި މީޑިއާއިން އިސް ނަގައިގެން ކުރިޔަށް ގެންދާ ގައުމ ކެމްޕެއިންގެ ދަށުން ގެނެސްދީފައިވާ ރިޕޯޓެކެވެ.\nއިތުރު ލިޔުންތައް ސިއްހަތު ބަލިތައް


ރައީސުލްޖުމްހޫރިއްޔާ ގދ. އަތޮޅު ކައުންސިލް މެންބަރުންނާ ބައްދަލުކުރައްވައިފި - The President's Office\nރައީސުލްޖުމްހޫރިއްޔާ ގދ. އަތޮޅު ކައުންސިލް މެންބަރުންނާ ބައްދަލުކުރައްވައިފި\n24 އޭޕްރިލް 2019، ރިފަރެންސް: 2019-320\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ހުވަދު އަތޮޅު ދެކުނުބުރީ ކައުންސިލްގެ މެންބަރުންނާ މިއަދު ބައްދަލުކުރައްވައިފިއެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ހުވަދު އަތޮޅު ދެކުނުބުރީ ރައްޔިތުންގެ ކަންބޮޑުވުންތަކާއި، އެމީހުންގެ އުއްމީދުތައް ކައުންސިލްގެ ފަރާތުން ރައީސުލްޖުމްހޫރިއްޔާއާ ހިއްސާ ކުރެއްވިއެވެ.\nމިގޮތުން، އަތޮޅުގެ ޢުމްރާނީ އަދި އިޤްތިޞާދީ ތަރައްޤީއަށްޓަކައި ކައުންސިލުން ގެންގުޅޭ ވިސްނުން މެންބަރުން ހިއްސާ ކުރެއްވިއެވެ. އަދި ރައްޔިތުންގެ އާންމު ދިރިއުޅުމުގައި ދިމާވާ ގޮންޖެހުންތައް ހައްލު ކުރުމަށާއި، ހުރިހާ ދާއިރާއަކުން އަތޮޅު ތަރައްޤީކޮށް، އާމްދަނީ އިތުރުކުރެވޭނެ ގޮތްތަކާ ބެހޭގޮތުން ކައުންސިލް މެންބަރުން ވާހަކަފުޅު ދެއްކެވިއެވެ.\nހިންގުމުގެ ނިޒާމުގެ ތެރެއިން ކައުންސިލްތަކުގެ ދައުރު އިތުރުކޮށް، ލާމަރުކަޒީ އުސޫލުން ދައުލަތުގެ ހިންގުން ހަރުދަނާ ކުރެވޭ ގޮތްތަކާމެދުވެސް މިއަދުގެ ބައްދަލުކުރެއްވުމުގައި މަޝްވަރާ ކުރެއްވިއެވެ.\nމިބައްދަލުކޮށްލެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ވީހާވެސް ބޮޑަކަށް ކައުންސިލްތައް ބާރުވެރިކުރުވައި، ކައުންސިލްތަކަށް ދޫކޮށްލެވެން ހުރި ޒިންމާތައް ސަރުކާރުން ދޫކޮށްލަމުން ގެންދާކަން ފާހަގަ ކުރެއްވިއެވެ. އަދި ސަރުކާރުގެ އަމާޒަކީ ރައްޔިތުންނާ ވީހާވެސް ގާތުން ޚިދުމަތް ދިނުން ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nމީގެ އިތުރުން، ރާއްޖޭގެ ޢުމްރާނީ ވަސީލަތްތައް އިތުރުކޮށް، އިޤްތިޞާދީ ގޮތުން ކުރިއެރުން ހޯދުމުގައި ސަރުކާރުން ރާވާފައިވާ ކަންކަމުގެ މައްޗަށް ރައީސުލްޖުމްހޫރިއްޔާގެ ވާހަކަފުޅުގައި އަލިއަޅުއްވައިލެއްވިއެވެ. އަދި ތަރައްޤީގެ މަޝްރޫޢުތައް ހުއްޓުމެއްނެތި ކުރިއަށް ގެންދިއުމުގައި މިނިސްޓްރީތަކުން މުހިންމު މަސައްކަތްތަކެއް ކުރަމުން ގެންދާ ކަމުގައިވެސް އެމަނިކުފާނު ވިދާޅުވިއެވެ.


Gedhabulhin filai, Male ah hama neyva!\nމާލެ ލޮކްޑައުން ކުރުމުން މާލޭގެ އެންމެ ބޮޑު މަގު ކަމަށްވާ ރިންގް ރޯޑް ފަޅަށް: ލޮންޑައުންގެ ސަބަބުން ވައި ސާފު ވެގެންދޭ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nދެކުނު އިންޑިއާގެ ދިވާލާސް ސިޓީގައި އުޅޭ މީހުންނާ ދުނިޔޭގެ އެންމެ އުސް ފަރުބަދަ ކަމަށްވާ، ނޭޕާލްގެ ހިމާލިޔާ ނުވަތަ މައުންޓް އެވަރެސްޓް ކިތަންމެ ކައިރި ނަމަވެސް އެ ފަރުބަދައިގެ ރީތިކަން އެމީހުނަށް ނުފެންނަތާ ބައި ގަރުނު ވެއްޖެ އެވެ. ސަބަބަކީ ދުނިޔޭގެ އެންމެ ވައި ތަޣައްޔަރުވެފައިވާ އަވަށްތައް ގިނަ އިންޑިއާގެ ރަށްތަކުން އަރާ ދުމާއި ހިރަފުހުން ޖައްވު ފޮރުވައި އޮތުމެވެ.\nދުމުން ޖައްވުގައި ހަރުލާފައިވާ ގެދަބުޅިއާ ހެދި މައުންޓް އެވަރެސްޓާއި ސްނޯގެ ހުދުކުލައިގެން ދިވާލާސްގައި ދިރިއުޅޭ މީހުނަށް ހާއްސަ ކަމެއް ނެތެވެ. އެކަމަކު ކޮވިޑް-19 އާއެކު ދުނިޔޭގެ ދެވަނައަށް އެންމެ ބޮޑު އާބާދީ އޮންނަ އިންޑިއާ ލޮކްޑައުން ކުރުމާއެކު ހިމާލަޔާ ފަރުބަދައިގެ ރީތިކަން ދުރަށް ފެނުމުން އެ ރަށު މީހުން ހައިރާންވި އެވެ. މިގޮތަށް ދުނިޔޭގެ ގިނަ ގައުމު ތަކެއް ލޮކްޑައުން ކުރުމާއެކު ވައިގެ ސާފުކަން އިތުރު ވެގެން ދިޔަކަން ނާސާ އިން ނަގާފައިވާ ދުނިޔޭގެ ފޮޓޯ ތަކުން އެނގެ އެވެ.\nދުނިޔޭގައި ނިސްބަތުން އެންމެ ކުޑަ ތަންކޮޅެއްގައި އެންމެ ގިނަ ބަޔަކު ދިރިއުޅޭ ވެރިރަށް ކަމަށްވާ މާލެއިން ވެސް\nމި ސާފުކަން ފާހަގަވެ އެވެ. މޭލޭގެ ލޮކްޑައުން ކުރިން އެއްގަމު އުޅަނދުތަކާއި ހިރަފުހުގެ ސަބަބުން އުފެދިފައިވާ ދުން ގަނޑު އޮބި މާލެއަށް "ހަށި ފުރާ ނޭވާއެއް" ލުމުގެ ފުރުސަތު ލިބިފައި ވެއެވެ. މި ބަދަލު އިހުސާސެއް ނުވޭ ހެއްޔެވެ؟\n"ލޮކްޑައުންގެ ސަބަބުން ދުނިޔޭގެ ހުރިހާ ގައުމެއްގެ ވައިގެ ސާފުކަން އިތުރު ވެއްޖެ. އެގޮތަށް ރާއްޖެއަށް ވެސް ހާއްސަކޮށް މާލެއަށް އެ ބަދަލު އަންނާނެކަން ޔަގީން،" ރާއްޖޭގެ ވައިގެ ސަރަހައްދުގެ ގިނަ ދިރާސާ ތަކެއް ކުރަމުން ގެންދާ، ހަނިމާދޫ އޮބްޒަވޭޓްރީއިން ވާހަކަ ދެއްކެވި ޝަރަފުﷲ ވިދާޅުވި އެވެ.\nކޮވިޑް-19 އިގެ ސަބަބުން މާލޭގެ ގިނަ ބަޔަކު ގޭގައި ބަންދުވުމާއެކު މާލޭގެ މަގުތަކަށް ވަނީ ހަމަހިމޭންކަން ވެރިވެފަ އެވެ. މި ބަދަލުގެ ސަބަބުން މާލޭގައި ދުއްވާ ލައްކައެއްހާ ސައިކަލާއި 6،000 އަށްވުރެ ހަތަރު ފޮރުޅުލީ އުޅަނދުގެ ބޮޑު ބައެއް ވަނީ ޕާކުކޮށްފަ އެވެ. އެހެންވެ އެ އުޅަނދު ތަކުން އެރުވި ދުން ވަނީ ހުއްޓިފަ އެވެ. އުޅަނދު ތަކުން އެރި ދުމުން ފާރުތަކުގައި ހިފާފައި ހުރި ގެދަބުޅި ކޮންމެވެސް ވަރަކަށް ފިލައި މިހާރު ވަނީ ވައި ސާފުވާން ފަށާފަ އެވެ.\nމި ސަރަހައްދުގެ ގިނަ ގައުމުތަކެއްގެ ވައިގެ ސާފުކަން އިތުރުވުމަކީ ރާއްޖެއަށް ވެސް އޭގެ ފައިދާ ކުރާނެ ކަމެކެވެ.\nމާލޭގެ ހުރަށް އޮންނަ އެންމެ ބޮޑު މަގު ކަމަށްވާ މަޖީދީ މަހު -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nރާއްޖޭގެ މޫސުމާ ބެހޭ އޮފީހުންގެ ދަށުން ހިންގާ، ހަނިމާދޫ އޮބްޒަވެޓްރީން ޝަރަފުﷲ ވިދާޅުވި ގޮތުގައި ރާއްޖޭގެ ވައިގެ ސަރަހައްދު ސާފު ކަމަށް ގިނަ ފަހަރު ބަދަލު އައިސްވަނީ ދިވެހިން ކުރާ ކަންމަކުން ނޫންކަން ފާހަގަވެފައި ވެއެވެ.\n"ކުރިން ފާހަގަވެފައި އެބަހުރި ނޮވެމްބަރުން މާޗް މަހުގެ ނިޔަލަށް ވަރަށް ވައި ނުސާފުކަން. ހަމަ ލޮލަށް ވެސް ބައެއް ފަހަރު މިކަން ފާހަގަވޭ. އެއީ ހިމާލަޔަން ރީޖަންގައި އުފެދޭ ނުސާފުކަން ރާއްޖެ މައްޗަށް އަރާތީ ވާކަމެއް. ސަބް ރީޖަން އަށް އަންނަ ބަދަލު ރާއްޖެ އަށް ވެސް ފޯރާ،" ޝަރަފުﷲ ވިދާޅުވި އެވެ.\nވައިގެ ސާފުކަން ރާއްޖެއިން ނުބަލާ\nއެންމެ ބާރު ބޮޑު މާރުކޭޓު ސަރަހައްދު-- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nވައިގެ ސަރަހައްދުގެ ސާފު ކަމަށް އަންނަ ބަދަލު ދުނިޔޭގެ ގިނަ ގައުމުތަކުން ގަވައިދުން ބަލަހައްޓަ އެވެ. ނަމަވެސް ރާއްޖެއަކީ އެއާ ކޮލެޓީ އިންޑެކްސް (އޭކިއުއައި) ގެ ހިސާބު ބަލަހައްޓާ ގައުމެއް ނޫނެވެ. މެޓް އޮފީހުގައި އެ ޑޭޓާއެއް ނުހުރެ އެވެ.\nދުނިޔޭގެ ސިއްހަތު ޖަަމިއްޔާ ޑަބްލިއުއެޗްއޯ އިން ވެސް އޭކިއުއައި ހުންނަން ޖެހޭ ވަކި މިންގަނޑު ތަކެއް ބަލައެވެ. އެ މިގަނޑުތަކަށް ވުރެ މަތިވެއްޖެނަމަ ތަފާތު ސިއްހީ މައްސަލަތައް ނުކުމެ އެވެ. ނަމަވެސް މި އިންޑެކްސްއަކީ ރާއްޖޭން މިހާތަނަށް ބަލަހައްޓާ މިންގަނޑެއް ނޫނެވެ. މިކަން ބަލަހައްޓަން ޖެހޭ ގަވައިދުތައް ހަދަން ޖެހެނީ އެޗްޕީއޭ އިންނެވެ. އެކަން އޮތީ އަދި ނުކޮށެވެ.\nބޭރުގެ ސައިންޓިސްޓުންނާއެކު މޫސުމީ ދިރާސާތައް ކުރައްވާ ޝަރަފުﷲ ވިދާޅުވި ގޮތުގައި އޭކިއުއައި ބަހަލައްޓާނަމަ ވައިގެ ސާފުކަން ދުވަހުން ދުވަހަށް އެނގޭނެ އެވެ.\n"އެއާ ކޮލެޓީ އިންޑެކްސް ބެލެހެއްޓީމަ އެނގޭނެ، ވަކި ދުވަސްވަރެއްގައި ވެހިކަލް ދުއްވުން މަދުކޮށްލާފައި ހިނގާފަ އުޅެވޭނެ ދުވަސް ތަކެއް ހަމަޖައްސަން ވެސް. ޗައިނާ ފަދަ ގައުމުތަކުގައި ވެހިކަލްތައް ވަކި ގޮތަކަށް ބަހާލައިގެން މަގުތަކަށް ނެރެނީ ވެސް މި އިންޑެކްސް އަށް ބަލައިގެން، ލިބޭ ޑޭޓާ ތަކުން،" އޭނާ ވިދާޅުވި އެވެ.\nރާއްޖެއަކީ ދުނިޔޭގެ ގިނަ ގައުމުތަކާ ހިލާފަށް ގައިން ގަޔަށް ނާރާ ބަލިތައް ޖެހޭ މީހުން ގިނަ ގައުމެކެވެ. މީގެތެރޭއި ނޭވާލާ ނިޒާމުގެ ބަލިތައް ގިނަ އެވެ. މި ބަލިތައް އިތުރުވާ ސަބަބުގެ ސީދާ ދިރާސާއެއް ރާއްޖޭގައި އަދި ހެދިފައެއް ނެތެވެ.\nނަމަވެސް ދުނިޔޭގެ އެހެން ގައުމުތަކަށް ބަލާއިރު ވައި ނުސާފުވުމަކީ އޭގެ އެއް ސަބަބެވެ. ކޮންމެއަކަސް ކޮވިޑުގެ ސަބަބުން އައި ލޮކްޑައުންއާއެކު މާލޭގެ ވައި މިހާރު ވާނީ ކޮންމެވެސް ވަރަކަށް ސާފުވެ ގެދަބުޅި ފިލާފަ އެވެ. އެކަމަކު އިހުސާސް ކޮށްލެވޭނީ ވިޔަފާރި ކުރަން ލިބޭ އެއް ގަޑިއިރުގައި ބޭރަށް ނުކުމެ މަގު މެދުގައި ހުއްޓި އެކަމަށް ވިސްނާލުމުންނެވެ.\nތިމާވެށި މާލޭ ސިޓީ ކޮވިޑް-19 އިގެ ބަލާއާފާތް + ލޮކްޑައުން ޕްރޮޓޮކޯލް


SunOnline: Lotus Fihaaraigai 120,000 Rufiyaage Samyang Ramen Packet eh!\nލޮޓަސް ފިހާރައިގައި 120،000 ރުފިޔާގެ ސަމްޔަންގް ރާމެން ޕެކެޓެއް\nއަހުމަދު މިޒްޔާލް 09 Dec 2019, 16:55\nލޮޓަސް ފިހާރައިގައި ޑަކްޓް ޓޭޕް އަޅައި، ތަނބެއްގައި ހަރުކޮށްފައިހުރި ސަމްޔަންގް ރާމެން ޕެކެޓު-- ފޮޓޯ/އަހްމަދު އަވްޝަން އިލްޔާސް\nއެއްޗެއް ގަނެލުމަށް ފަރީދީ މަގުގައި ހުންނަ ލޮޓަސް ފިހާރައަށް ވަނުމާ އެކު، ލިބުނީ ހައިރާންކަމެކެވެ. ލޮޓަސްއިން ރާއްޖެ އެތެރެކޮށް ވިއްކާ، ސަމްޔަންގް ޕަކެޓެއް ޑަކްޓް ޓޭޕް އަޅައި ތަބެއްގައި ހަރުކޮށްފައި ހުރި އިރު އެ ޕެކެޓްގެ ތިރީގައި އޮތް ނޯޓް ކޮޅުގައި ލިޔެފައި ވަނީ، އެ ޕެކެޓްގެ އަގަކީ 120،000 ރުފިޔާ ކަމަށެވެ.\nކުޑަކުޑަ ރާމެން ޕެކެޓެއްގެ އަގު އެހާ ބޮޑު ވީ ކީއްވެގެންތޯ ފިހާރައިގެ ސޭލްސް ކުއްޖެއް ގާތުގައި އަހާލުމުން ބުނީ އެއީ، ސަމްޔަންގް ބްރޭންޑްގެ ރާމެން ޕެކެޓަށް ހާއްސަކޮށްގެން ސޯޝަލް މީޑިއާގައި ލޮޓަސްއިން ކުރިއަށް ގެންދާ "ދިލަނަގާ" ޕްރޮމޯޝަންގެ ހަރަކާތެއް ކަމަށެވެ. ލޮޓަސްއިން ވަނީ ދިވެހިންގެ މެދުގައި މަގުބޫލުކަން ހޯދާފައިވާ ސަމްޔަންގްގެ އާ ސްޓޮކެއް މިފަހުން ގެނެސް، ހަރުގަނޑުތަކަށް ނެރެފަ އެވެ.\nއަގާ ގުޅޭ ގޮތުން ސުވާލު ކޮށްލުމުން ފިހާރައިގެ ސޭޓް ބުނީ، "އެއީ ކޮންމެހެން އެޕެކެޓް ވިއްކަން ވެގެން" ޖަހާފައިވާ އަގެއް ނޫން ކަމަށެވެ.\nދިލަނަގާ ޕްރޮމޯޝަންގައި ބައިވެރިވާނީ ކިހިނެއް؟\nއެ ޕްރޮމޯޝަންގައި ބައިވެރިވެވޭނީ، ޑަކްޓް ޓޭޕް އަޅައި ތަތްކޮށްފައިވާ 120،000 ރުފިޔާގެ ރާމެން ޕެކެޓާއެކު ފޮޓޯއެއް ނަގާފައި، dhilanagaa# މި ހޭޝްޓެގާ އެކު ސޯޝަލް މީޑިއާގައި އެ ފޮޓޯ ހިއްސާ ކޮށްގެންނެވެ.\nއެ ޕްރޮމޯޝަންގައި ބައިވެރިވާ މީހުންގެ ތެރެއިން ގުރުއަތުން ނެގޭ 10 ފަރާތަކަށް އިނާމެއްގެ ގޮތުގައި ލޮޓަސް ފިހާރައިގެން ދެނީ، ސަމްޔަންގް ރާމެންގެ ގިފްޓް ހެމްޕާއެކެވެ. މި ޕްރޮމޯޝަން ކުރިއަށް ގެންދިއުމަށް ރާވާފައިވަނީ މިރޭ 10:00 އާ ހަމައަށެވެ.\nދާދި ފަހުން އެމެރިކާގެ އާޓް ފެއާއެއްގައި މިގޮތަށް ޑަކްޓް ޓޭޕް އަޅައި ހަރުކޮށްފައި ހުރި ދޮންކެޔޮވަކެއް ވަނީ 120،000 އެމެރިކާ ޑޮލަރަށް ވިކިފަ އެވެ. ލޮޓަސްއިން ބުނީ ސަމްޔަންގެ ޕެކެޓެއް ފާރުގައި ހަރުކުރަން ހިޔާލު އައީ އެ ފެއާގައި ޑަކްޓް ޓޭޕް އަޅައި ހަރުކުރި ދޮންކެޔޮވަކަށް ސޯޝަލް މީޑިއާގައި ބޮޑު ސަމާލުކަމެއް ލިބުމުން ކަމަށެވެ.\nހައިސެންސް އޭސީގެ ޕްރީ އޯޑަރަށް ރެޑްވޭވުން ހުޅުވާލައިފި\nރެޑްވޭވުން މޮލްފިކްސް ޑައިޕާސްގެ އަގުހެޔޮކޮށްފި


Fahathun Arai Newcastle Balikoh United Ah Muhimmu Molheh - Vaguthu\nފަހަތުން އަރައި ނިއުކާސަލް އަތުން ޔުނައިޓެޑަށް މުހިއްމު މޮޅެއް\nސަންޗޭޒް ގޯލަށްފަހު އުފާފާޅުކުރަނީ - ފޮޓޯ: މެންޗެސްޓަރ ޔުނައިޓެޑް / ޓްވިޓާ\nޕްރިމިއާ ލީގުގައި ރޭ ފަހަތުން އަރާ 3-2 އިން ނިއުކާސަލް ޔުނައިޓެޑްގެ މައްޗަށް މެންޗެސްޓަރ ޔުނައިޓެޑުން ކުރި ހޯދައިފިއެވެ.\nރޭގެ މޮޅާއެކު ޔުނައިޓެޑް މިހާރު އޮތީ 13 ޕޮއިންޓާ އެކު ލީގުގެ އަށްވަނައިގައެވެ. ރޭގެ މެޗުން ބަލިވި ނިއުކާސަލް އޮތީ ދެ ޕޮއިންޓާ އެކު ލީގުގެ 19 ވަނައިގައެވެ. ނިއުކާސަލް އަށް ލީގުގައި އަދި މޮޅެއް ހޯދިފައިނުވާއިރު މިއީ އެޓީމު ބަލިވި ހަވަނަ މެޗެވެ.\nޔުނައިޓެޑްގެ ދަނޑުގައި ރޭ ކުޅުނު މި މެޗުގެ ފުރަތަމަ 10 މިނެޓްތެރޭ ނިއުކާސަލް އިން ވަނީ ޔުނައިޓެޑަށް ކޮޅަށް ދެ ލަނޑު ކާމިޔާބުކޮށްފައެވެ. އެގޮތުން ނިއުކާސަލްގެ ފުރަތަމަ ގޯލު މެޗުގެ ހަތްވަނަ މިނެޓްގައި ކެނެޑީ ކާމިޔާބުކޮށްދިން އިރު އެޓީމުގެ ދެވަނަ ގޯލު 10 ވަނަ މިނެޓްގައި ކާމިޔާބުކޮށްދިނީ މޫޓޯއެވެ.\nމި ދެ ގޯލަށްފަހު ފުރަތަމަ ހާފްގައި ނިއުކާސަލް އިން ވަނީ ޔުނައިޓެޑްގެ ގޯލަށް ނުރައްކާތެރި ދެ ހަމަލާއެއް ފޮނުވާލާފައެވެ. ނަމަވެސް ޝެލްވީ އާއި މޫޓޯ ފޮނުވާލި އެ ދެ ހަމަލާ ވެސް ޔުނައިޓެޑްގެ ކީޕަރު ޑޭވިޑް ޑެހެޔާ ވަނީ ދިފާއުކޮށްފައެވެ. މި ހާފުގައި ގޯލެއް ކާމިޔާބު ކުރަން ޔުނައިޓެޑަށް އެންމެ ރަނގަޅު ފުރުސަތެއް ލިބުނީ ރަޝްފޯޑް އަށެވެ. ނަމަވެސް ނިއުކާސަލްގެ ޕެނަލްޓީއޭރިއާ ތެރޭ ފުދޭވަރަކަށް ހުހަށް ހުރެ ރަޝްފޯޑް ބޮލުން ފޮނުވާލި އެ ހަމަލާ ދިޔައީ ބޭރަށެވެ.\nނިއުކާސަލް ލީޑުގައި އޮވެ ފުރަތަމަ ހާފް ނިމުނުއިރު ދެވަނަ ހާފްގައި ޔުނައިޓެޑުން ވަނީ ކުޅުން ވަރަށް ބޮޑަށް ރަނގަޅު ކޮށްފައެވެ. އެގޮތުން މެޗުގެ 70 ވަނަ މިނެޓްގައި ޔުނައިޓެޑަށް ލިބުނު ހިލޭޖެހުމަކުން ހުއާން މާޓާ ވަނީ އެޓީމުގެ ފުރަތަމަ ލަނޑު ކާމިޔާބުކޮށްދީފައެވެ. އޭގެ ހަ މިނެޓްފަހުން އެންތޮނީ މާޝިއަލް ޔުނައިޓެޑަށް ނަތީޖާ އެއްވަރުކޮށްދިން އިރު މެޗުގެ އެންމެފަހު މިނެޓްގައި އެލެކްސިސް ސަންޗޭޒް ވަނީ ޔުނައިޓެޑްގެ ތިންވަނަ ލަނޑު ކާމިޔާބުކޮށްދީ އެޓީމަށް މި މެޗުން ތިން ޕޮއިންޓު ކަށަވަރުކޮށްދީފައެވެ.\nރޭގެ މެޗުން ޔުނައިޓެޑް މޮޅުވިއިރު މިއީ ހަތަރު މެޗަށްފަހު ޔުނައިޓެޑުން ހޯދި ފުރަތަމަ މޮޅުކަން ފާހަގަކޮށްލެވެއެވެ. ލީގުގައި ޔުނައިޓެޑް ދެން ބައްދަލުކުރާނީ ޗެލްސީއައެވެ.


Salman Khan kaiveni kuraane aharu bunumun gina bayaku hairaan vehjje\nލުއި ޚަބަރު - ސަލްމާން ޚާން\nސަލްމާން ޚާން ކައިވެނި ކުރާނެ އަހަރު ބުނުމުން ގިނަ ބަޔަކު ހައިރާންވެއްޖެ\nފިލްމު ރިލީޒް ކުރާނީ 2019، ޖޫން މަހުގެ5ގައި\nމިފިލްމްގައި ސަލްމާންގެ ތަފާތު ފަސް ސިފައެއް ފެނިގެން ދާނެ\nކ. މާލެ6ޖެނުއަރީ 2019 | އާދީއްތަ 15:32 5,331\nބޮލީވުޑުގެ މަޝްހޫރު ސުޕަރސްޓަރ ސަލްމާން ޚާން - ގޫގުލް\nބޮލީވުޑުގެ މަޝްހޫރު ސުޕަރސްޓަރ ސަލްމާން ކައިވެނި ކުރާ ދުވަހަކަށް ގިނަ ބަޔަކު އިންތިޒާރުކުރެއެވެ. އެގޮތުން އޭނާއަށް ސަޕޯޓްކުރާ އެތައް ބައެއްގެ އިތުރުން އޭނާއާ އެކު ފިލްމުތަކުގައި މަސައްކަތްކުރާ އަންހެން ފަންނާނުންނާއި ބޮލީވުޑުގައި ސަލްމާނާއި ރަޙްމަތްތެރިކަން އޮންނަ އެކި ފަރާތްތަކުން އަބަދުވެސް ކައިވެނި ކުރާނެ ދުވަހެއް ބުނުމަށް އެދި އޭނާއާ ސުވާލު ކުރަމުން ދެއެވެ.\nސަލްމާން މީހަކާ ކައިވެނި ކުރާ ދުވަހެއްގެ އިންތިޒާރުގައި ގިނަ ބަޔަކު ތިއްބާ ބޮލީވުޑުގެ ފަންނާނުންގެ ތެރެއިން ސޯނަމް ކަޕޫރާއި، ދީޕިކާ ޕަދުކޯން، އަދި ޕްރިޔަންކާ ޗޯޕްޅާ ވަނީ 2018 ވަނަ އަހަރުގެ ތެރޭގައި ކައިވެނިކޮށްފައެވެ.\nސަލްމާންގެ އެންމެ ފަހުގެ ފިމްލު "ބާރަތު" ޕްރޮމޯޓްކުރުމަށްޓަކައި "ދަ ކަޕިލް ޝަރްމާ ޝޯވް" އަށް ދިއުމަށް ފަހު ސަލްމާން ވަނީ އޭނާ ކައިވެނި ކުރާނެ އުމުރު ބުނެފައެވެ.\nގިނަ ބަޔަކަށް މިކަމުން ހައިރާންކަން ގެނުވީ ކަޕިލް އޭނާ ކައިވެނިކުރާނެ ދުވަހަކީ ކޮބައިކަން އެހުމުން ބުނީ ފިލްމު "ބާރަތު" ގައި ވެސް އޭނާ ކައިވެނި ކުރަނީ 72 އަހަރުގައި ކަމަށާއި އެހެންކަމުން އެ ފިލުމުގައި ކަންތައް ވެގެންދާ ގޮތަށް އޭނާ ވެސް ކަންތައް ކުރާނެ ކަމަށެވެ.\nމިކަމާ ގުޅިގެން ގިނަ ބަޔަކު ދަނީ ސޯޝަލް މީޑިޔާގައި ތަފާތު އެކި ވާހަކަ ދައްކަމުންނެވެ.\nއަލީ އައްބާސް ޒަފަރުގެ މި ފިލްމުގެ މަސައްކަތް ނިމިފައިވާއިރު މި ފިލްމުގެ ޝޫޓިން ކުރިއަށް ގެންގޮސްފައި ވަނީ ޕަންޖާބާއި، މުމްބާއީ، ދިއްލީ، އަދި މޯލްޓާގައެވެ.\nސަލްމާން ޚާންގެ ފިލްމް "ބާރަތު" ގައި އޭނާގެ ތަފާތު ފަސް ސިފައެއް ފެނިގެން ދާނެ ކަމަށް ރިޕޯޓްތައް ބުނެއެވެ.\nމި ފިލްމްގައި ސަލްމާންގެ އުމުރުން 18 އަހަރާއި 70 އަހަރާ ދެމެދުގެ ފަސް ސިފައެއް ފެނިގެން ދާނެއެވެ. އެގޮތުން ސަލްމާން އޭނާގެ ޒުވާން ދުވަސްވަރު ކެރިއަރ ފެށުނުއިރު ކުޅެފައިވާ ފިލްމް މައިނޭ ޕްޔާރްކިޔާ އިން ފެނިގެންދާ ގޮތުން ފެށިގެން މިހާރާ ހަމައަށް ދައްކުވައިދޭނެއެވެ.\n"ބަރާތު"ގައި ސަލްމާނާ އެކު ކުރިން ލީޑް ރޯލް ކުޅުމަށް ހަމަޖެހިފައި އޮތީ ޕްރިޔަންކާ ޗޯޕްޅާއެވެ. ނަމަވެސް އެމެރިކާގެ ލަވަކިޔުންތެރިޔާ ނިކް ޖޯނަސްއާ ކައިވެނި ކުރުމަށް ޕްރިޔަންކާ ވަނީ އެ ފިލްމް ދޫކޮށްލާފައެވެ. އެ ރޯލަށް ފަހުން ހަމަޖައްސާފައި ވަނީ ކެޓްރީނާ ކައިފެވެ.\nމި އަހަރުގެ ޖޫން މަހުގެ5ގައި ރިލީޒްކުރާ މި ފިލްމް "ބާރަތު" ގައި ސަލްމާން އާއި ކެޓްރީނާގެ އިތުރުން މުހިއްމު ރޯލްތަކުގެ ފެނިގެންދާ ތަރިންގެ ތެރޭގައި ތައްބޫ އާއި ދިޝާ ޕަޓާނީ ހިމެނެއެވެ.